Polis tumpas sindiket penipuan pakej umrah

(Suspek dikenali sebagai RMY ditahan di Bandung, Jawa Barat di Indonesia/inilahkendari.com)

JAKARTA, 7 Januari- Indonesia berjaya menumpaskan aktiviti jenayah sebuah syarikat pengendalian umrah yang beroperasi secara haram sejak tahun 2014 di Bandung Barat.Pengarah Unit Siasatan Jenayah Khas Polis Wilayah Jawa Barat, Arif Rachman berkata, syarikat pelancongan tanpa lesen itu telah memperdaya seramai 45 jemaah dengan anggaran jumlah kerugian RM1.29 juta.Arif berkata, puluhan jemaah berkenaan juga berjaya berlepas ke Arab Saudi, namun terkandas setelah gagal mengemukakan dokumen perjalanan yang sah."Seorang suspek lelaki dikenali sebagai RMY ditahan untuk siasatan lanjut," katanya.Jelas beliau, pendedahan itu dibuat setelah pihak berkuasa menerima banyak aduan daripada mangsa penipuan pakej umrah yang ditawarkan oleh syarikat tersebut.Pada Julai tahun lalu, kumpulan jemaah itu berlepas ke Makkah dengan beberapa penerbangan tetapi terkandas dan dihantar pulang.Kebanyakan mangsa terpedaya dengan tawaran ziarah dan umrah furada (tanpa kuota) dengan kemudahan orang kenamaan orang kenamaan (VIP).


IPOH, 6 Januari- Kementerian Perdagangan Dalam Negeri dan Kos Sara Hidup (KPDN) Perak berjaya menumpaskan kegiatan penyelewengan minyak diesel bersubsidi menggunakan lori tangki bekalan minyak sawit.  Kejayaan tersebut hasil serbuan di sebuah premis di Kawasan Perindustrian Silibin Ipoh kira-kira 1 tengah hari semalam melibatkan rampasan lebih RM700,000.  Pengarah KPDN Perak, Saifullizan Kamarul Zaman dalam satu kenyataan memaklumkan, lima pekerja ditahan dengan tiga daripadanya warga asing.  Hasil risikan mendapati, sindiket berkenaan menggunakan lori tangki bekalan minyak sawit untuk membawa minyak diesel.  "Pemeriksaan lanjut di premis mendapati terdapat sebanyak 6,490 liter cecair disyaki minyak diesel, empat kepala motolori dan beberapa peralatan lain digunakan bagi menjalankan kegiatan itu.  "Premis itu telah beroperasi selama sebulan dan tanpa lesen yang sah," kata Saifullizan. Semua rangkaian sindiket, pemilik kenderaan, pemilik premis dan stesen minyak yang terbabit akan disiasat bawah Akta Kawalan Bekalan 1961.

(Saifullizan Sindiket penyelewengan minyak diesel bersubsidi guna lori tangki minyak sawit tumpas/KPDN)


Sepasang kekasih didakwa bunuh kanak-kanak lelaki

BATU PAHAT, 5 Januari- Sepasang kekasih dihadapkan ke Mahkamah Majistret di sini, hari ini, atas pertuduhan membunuh seorang kanak-kanak lelaki di Felda Semenchu, Teluk Sengat, Kota Tinggi, Disember tahun lepas.Mohamad Izwan Mahmood, 25, dan remaja perempuan berusia 16 tahun didakwa dengan niat bersama membunuh kanak-kanak lelaki berumur 4 tahun itu antara pukul 8.00 pagi hingga 2.00 petang, pada 23 Disember 2022.Pertuduhan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.Tiada pengakuan direkodkan daripada kedua-dua penganggur itu selepas pertuduhan dibacakan di hadapan Majistret Siti Zubaidah Mahat kerana kes bunuh di bawah bidang kuasa Mahkamah Tinggi.Kes dikendalikan Timbalan Pendakwa Raya Hayatul Wirdah Mohd Yunos manakala kedua-dua tertuduh yang merupakan rakan kepada kakak mangsa, tidak diwakili peguam.Mahkamah menetapkan 22 Februari ini untuk sebutan semula kes dan serahan laporan bedah siasat.Di mahkamah berasingan, kakak kepada kanak-kanak itu, Nurul Natashah Danial @ Zainal, 19, mengaku tidak bersalah atas pertuduhan menganiaya adik lelakinya sehingga menyebabkan kecederaan fizikal.Suri rumah itu yang dipertanggungjawab menjaga adiknya didakwa melakukan perbuatan terbabit di Senggarang, Batu Pahat antara pukul 10.00 pagi hingga 10.00 malam, antara November hingga Disember 2022.

Mohamad Izwan Mahmood, 25, (kanan) dan remaja perempuan berusia 16 tahun (dua, kanan) didakwa dengan niat bersama membunuh kanak-kanak lelaki berumur 4 tahun FOTO BERNAMA

Pertuduhan dikemukakan di bawah Seksyen 31 (1)(a) Akta Kanak-Kanak 2001 yang membawa hukuman denda maksimum RM25,000 atau penjara tidak lebih 20 tahun atau kedua-duanya, jika sabit kesalahan.Majistret Nurasidah A Rahman menetapkan 12 Januari bagi pendengaran permohonan jaminan oleh peguam Tan Song Yan daripada Yayasan Bantuan Guaman Kebangsaan yang mewakili tertuduh manakala 26 Januari ditetapkan untuk sebutan semula kes.


Lima rakan dipenjara sehari, denda tunggang motosikal secara berbahaya

SHAH ALAM, 5 Januari- Lima rakan dihukum penjara sehari dan denda RM5,000 setiap seorang oleh Mahkamah Majistret di sini hari ini kerana menunggang motosikal secara berbahaya di sebuah lebuh raya pada tahun lepas. Majistret Muhammad Syafiq Sulaiman menjatuhkan hukuman berkenaan selepas kesemua lelaki itu mengaku bersalah atas pertuduhan yang dibacakan kepada mereka. Tertuduh ialah Wan Mohamad Faizal Wan Rosli, 25; Mohamad Arizal Jaamad, 28; Muhamad Danial Hakim M.Satar, 24; Pitri Ilias, 27; dan Wan Shahaidil Wan Muhamad, 26, turut diarahkan menjalani hukuman tambahan penjara tiga bulan sekiranya gagal membayar denda selain hilang kelayakan memiliki lesen motosikal selama lima tahun. Kesemua mereka didakwa menunggang motosikal secara berbahaya kepada orang awam di Kilometer 27.5 Lebuhraya Shah Alam (Kesas), Shah Alam kira-kira pukul 1.50 pagi pada 7 Mei tahun lepas.

(Lima rakan dihukum penjara sehari dan denda RM5,000 setiap seorang oleh Mahkamah Majistret di sini hari ini kerana menunggang motosikal secara berbahaya di sebuah lebuh raya pada tahun lepas/BERNAMA)

Pertuduhan mengikut Seksyen 42(1) Akta Pengangkutan Jalan 1987 (Pindaan 2020) dan boleh dihukum di bawah peruntukan sama, yang membawa hukuman penjara maksimum lima tahun dan denda tidak kurang RM5,000 atau maksimum RM15,000. Pendakwaan dikendalikan Timbalan Pendakwa Raya Kamarul Iman Ahmad Sapian manakala kesemua tertuduh diwakili peguam Shalehhuddin Salam. -BERNAMA


Seorang lelaki dan wanita didakwa edar 5.7 kg ganja

(Muhammad Syakir, 35, hanya mengangguk tanda faham selepas pertuduhan ke atasnya dibacakandi hadapan Majistret Nur Melati Diana Abd Wahab. Tiada pengakuan direkodkan daripada tertuduh kerana kes itu di bawah bidang kuasa Mahkamah Tinggi/BERNAMA)

GEORGE TOWN, 5 Januari- Seorang lelaki dan seorang wanita dihadapkan ke Mahkamah Majistret di sini hari ini atas pertuduhan mengedar dadah jenis ganja seberat 5.7 kilogram.Muhammad Syakir Saiful Azhar, 35, dan Muliana Susanti Pahmi, 31, hanya mengangguk tanda faham selepas pertuduhan ke atas mereka dibacakan di hadapan Majistret Nur Melati Diana Abd Wahab.Tiada pengakuan direkodkan daripada kedua-dua tertuduh kerana kes itu di bawah bidang kuasa Mahkamah Tinggi.Mereka didakwa bersama-sama mengedar dadah jenis ganja seberat 5,700 gram di sebuah pangsapuri di Jalan Lembah Permai, Tanjung Bungah di sini pada 1 pagi, 30 Disember lepas.Selain itu, Muhammad Syakir turut didakwa mengedar dadah jenis heroin seberat 1,480 gram di lorong belakang pusat jualan Perodua, Jalan Sultan Azlan Shah, Gelugor pada 12.50 tengah hari, 29 Disember lepas.Kedua-dua pertuduhan dikemukakan mengikut Seksyen 39B Akta Dadah Berbahaya 1952 dan boleh dihukum di bawah Seksyen 39B(2) akta sama, yang memperuntukkan hukuman gantung sampai mati atau penjara seumur hidup dan sebatan tidak kurang daripada 15 sebatan, jika sabit kesalahan.

(Tertuduh Muliana Susanti Pahmi (kanan) dihadapkan ke Mahkamah Majistret di sini hari ini atas pertuduhan mengedar dadah jenis ganja seberat 5.7 kilogram/BERNAMA)

Mahkamah menetapkan 5 April depan untuk sebutan semula kes bagi serahan laporan kimia dan tiada jaminan ditawarkan kepada kedua-dua tertuduh.Pendakwaan dikendalikan Timbalan Pendakwa Raya Nurul Atikah Asharaf Ali manakala kedua-dua tertuduh tidak diwakili peguam.Semalam, Ketua Polis Daerah Timur Laut ACP Soffian Santong berkata polis berjaya menumpaskan sindiket pengedaran dadah selepas menahan tiga individu termasuk sepasang kekasih dan merampas pelbagai jenis dadah seberat 7,180 gram bernilai RM36,162 dalam siri serbuan di sekitar Pulau Pinang, baru-baru ini. -BERNAMA


Lelaki ditahan jual air ketum di kedai makan

BALIK PULAU, 5 Januari- Polis menahan seorang lelaki dipercayai terlibat dalam kegiatan pengedaran air ketum.Menurut kenyataan Ibu Pejabat Polis Daerah Barat Daya, ketika sebuan, polis merampas 37.5 liter air ketum di sebuah kedai makan di Bayan Lepas, di sini, semalam.Polis membuat intipan dan risikan sejak seminggu lepas sebelum menyerbu premis itu serta menahan lelaki berusia 43 tahun berkenaan."Semasa serbuan, lelaki itu sedang menjual air ketum di premis tersebut. Polis merampas sebuah tong yang di dalamnya terdapat enam bungkus plastik hitam dengan setiap bungkus plastik mengandungi 25 bungkusan plastik air ketum.

“Keseluruhan air ketum dirampas ialah 150 bungkus yang dianggar sebanyak 37,500 mililiter bernilai lebih RM1,000," menurut kenyataan itu.Kenyataan itu turut memaklumkan lelaki berkenaan kini direman empat hari bagi siasatan mengikut Seksyen 30(3) Akta Racun 1952.


Peniaga dalam talian didakwa tipu perkhidmatan pemasangan dekorasi majlis

SHAH ALAM, 5 Januari- Seorang peniaga dalam talian mengaku tidak bersalah di Mahkamah Majistret di sini hari ini atas pertuduhan menipu berkenaan perkhidmatan pemasangan dekorasi majlis sambutan hari jadi dan akikah yang tidak wujud.Siti Helena Azmi, 32, didakwa memperdaya Tengku Kamirul Rashid Tengku Mohd Kamil berhubung pemasangan dekorasi dan akikah itu sehingga mendorong mangsa menyerahkan wang RM700 melalui akaun BigPay.Ibu tunggal itu dituduh melakukan perbuatan tersebut di Residensi Persiaran Hijau Kasturi, Cahaya SPK, Shah Alam pada 7 Julai 2022 mengikut Seksyen 420 Kanun Keseksaan yang membawa hukuman penjara tidak lebih 10 tahun, sebatan dan denda, jika sabit kesalahan.Timbalan Pendakwa Raya Nurul Farah Sofea Norazman menawarkan jaminan RM10,000 dengan seorang penjamin.

(Peniaga dalam talian, Siti Helena Azmi, 32, (kanan) mengaku tidak bersalah di Mahkamah Majistret Shah Alam hari ini atas pertuduhan menipu berkenaan servis pemasangan dekorasi majlis sambutan hari jadi dan akikah tahun lalu/BERNAMA)

Peguam Shalehhuddin Salam yang mewakili Siti Helena memohon jaminan dikurangkan kerana anak guamnya menanggung seorang anak perempuan berusia lima tahun."Anak guam saya juga kini memperoleh pendapatan tidak menentu sebagai peniaga dalam talian selain dia juga memberi kerjasama penuh kepada polis dan tidak berisiko untuk melarikan diri," katanya.Mahkamah membenarkan Siti Helena diikat jamin RM3,000 dengan seorang penjamin dan menetapkan 1 Mac depan untuk sebutan semula kes. -BERNAMA


Rasuah urus jenazah: Dua penolong pegawai perubatan dipenjara, denda

SHAH ALAM, 4 Januari - Dua penolong pegawai perubatan di Hospital Kajang dipenjara masing-masing lapan dan enam hari oleh Mahkamah Sesyen di sini hari ini kerana menerima rasuah berkaitan kerja-kerja pengurusan jenazah antara 2019 dan 2021.Hakim Rozilah Salleh menjatuhkan hukuman tersebut terhadap Mohd Redzuan Che Husain, 34, dan Mohd Fariq Ariffin, 34, selepas masing-masing mengaku bersalah atas empat dan tiga pertuduhan pilihan.Mahkamah menjatuhi hukuman penjara dua hari bagi setiap pertuduhan kepada kedua-dua tertuduh dan memerintahkan hukuman itu berjalan secara berturut-turut bermula hari ini.Mahkamah juga mengenakan hukuman denda keseluruhan RM20,000 atau penjara 24 bulan kepada Mohd Redzuan bagi empat pertuduhan pilihan manakala Mohd Fariq didenda RM11,000 atau penjara 18 bulan (tiga pertuduhan pilihan).Berdasarkan kesemua pertuduhan pilihan itu, kedua-dua tertuduh yang semasa kejadian bertugas di Unit Forensik, masing-masing menerima suapan RM1,550 dan RM1,000 daripada Nur Azlan Azmi melalui akaun CIMB Bank milik mereka tanpa sebarang balasan daripada Nur Azlan yang diketahui oleh kedua-dua lelaki itu ada kaitan dengan tugas rasmi mereka iaitu bagi kerja-kerja pengurusan jenazah.

Mereka didakwa melakukan kesalahan itu masing-masing di sebuah cawangan CIMB Bank di Ipoh, Perak dan Petaling Jaya, dekat sini antara 14 Ogos 2019 dan 21 Jan 2021.Bagi kesemua kesalahan itu, kedua-dua lelaki itu didakwa mengikut Seksyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-duanya. Pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM) Mohd Aliff Shaharuzaman manakala kedua-dua tertuduh diwakili peguam Mohd Fikah Sanusi. - BERNAMA


Mahkamah Rayuan tetapkan 14 Mac keputusan rayuan saman berhubung levi pelepasan

PUTRAJAYA, 4 Januari - Tiga anggota panel Mahkamah Rayuan hari ini menetapkan 14 Mac sebagai tarikh untuk membuat keputusan berhubung rayuan seorang peguam berkaitan samannya terhadap Menteri Kewangan dan kerajaan mengenai pengenaan levi pelepasan ke atas rakyat Malaysia yang melakukan perjalanan ke luar negara.Hakim Datuk Yaacob Md Sam yang mempengerusi panel itu berkata mereka memerlukan lebih banyak masa untuk membincangkan isu-isu dibangkitkan oleh pihak yang terlibat dalam kes berkenaan.Panel yang turut dianggotai oleh Hakim Mahkamah Rayuan Datuk Nazlan Mohd Ghazali dan Hakim Mahkamah Tinggi Datuk Azman Abdullah, telah mendengar hujah oleh Datuk Seri Gopal Sri Ram yang mewakili R.Kengadharan, dan Peguam Kanan Persekutuan Suzana Atan yang mewakili Kementerian Kewangan dan kerajaan.Kengadharan membuat rayuan terhadap keputusan Mahkamah Tinggi pada 27 Feb 2020 yang menolak samannya.Dalam saman pemula yang difailkan di Mahkamah Tinggi pada Ogos 2019, Kengadharan mengatakan bahawa Akta Levi Pelepasan 2018 dan Perintah Levi Pelepasan 2019 adalah melanggar hak asasi untuk melakukan perjalanan ke luar negara, dan memohon deklarasi bahawa perintah itu melanggar Perkara 5 (1) Perlembagaan Persekutan.Pengenaan levi pelepasan itu dimulakan oleh kerajaan sebelum ini di bawah pentadbiran Pakatan Harapan, apabila pada 2 Ogos 2019, Menteri Kewangan ketika itu Lim Guan Eng berkata pengembara yang keluar negara perlu membayar antara RM8 dan RM150 sebagai levi berlepas mulai 1 Sept 2019.

Pada 27 Feb, 2020, Hakim Mahkamah Tinggi ketika itu Datuk Seri Mariana Yahya (kini Hakim Mahkamah Rayuan) menolak saman difailkan Kengadharan setelah memutuskan bahawa mahkamah terikat dengan keputusan Mahkamah Persekutuan dalam kes Ahli Parlimen Damansara Tony Pua dan Loh Wai Kong, yang menetapkan bahawa hak untuk melakukan perjalanan ke luar negara bukan merupakan hak mutlakDalam prosiding yang dilaksanakan secara dalam talian hari ini, Sri Ram berhujah bahawa pengenaan levi pelepasan terhadap tiap orang yang melakukan perjalanan ke luar negara bersifat diskriminasi dan menambah bahawa hak untuk ke luar negara merupakan hak asasi.Beliau berkata peruntukan-peruntukan yang dikemukakan adalah tidak mematuhi perlembagaan kerana dengan mengenakan levi pelepasan, hak anak guamnya untuk melakukan perjalanan ke luar negara telah dinafikan.Suzana pula berhujah bahawa Akta Levi Pelepasan telah digubal secara sah selaras dengan Perkara 96 Perlembagaan Persekutuan.Beliau berkata Mahkamah Tinggi juga menetapkan bahawa hak untuk melakukan perjalanan ke luar negara bukanlah hak mutlak. - BERNAMA


Pembantu Penguat kuasa Veterinar mengaku tidak bersalah terima rasuah

KUALA TERENGGANU, 4 Januari- Seorang Pembantu Penguat kuasa Veterinar mengaku tidak bersalah di Mahkamah Sesyen di sini, hari ini atas dua pertuduhan meminta dan menerima suapan berjumlah RM35,000, tahun lepas.Tertuduh, Abol As Mohd Jamil, 43, yang bertugas di Jabatan Perkhidmatan Veterinar Negeri Terengganu, membuat pengakuan itu di hadapan Hakim Dazuki Ali.Dia didakwa meminta rasuah RM35,000 daripada seorang lelaki sebagai dorongan bagi menurunkan seksyen pertuduhan kepada hukuman yang lebih ringan bagi satu kes di Mahkamah Sesyen Kuala Terengganu.Kesalahan itu didakwa dilakukan di Kampung Seberang Takir, Kuala Nerus antara pukul 12.30 tengah hari hingga 1.00 tengah hari pada 27 Julai 2022.Bagi pertuduhan kedua, Abol As dituduh menerima rasuah RM35,000 daripada lelaki sama untuk tujuan sama di alamat sama pada 3 Ogos 2022.Abol As didakwa mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 bagi kedua-dua pertuduhan, membawa hukuman penjara maksimum 20 tahun dan denda lima kali ganda nilai suapan atau RM10,000, mengikut mana yang lebih tinggi bagi setiap pertuduhan, jika sabit kesalahan.

(Tertuduh, Abol As Mohd Jamil (tengah))

Mahkamah membenarkan Abol As diikat jamin RM8,000 dengan seorang penjamin, pasport diserahkan kepada SPRM dan perlu melapor diri ke pejabat SPRM berdekatan setiap bulan.Pendakwaan dikendalikan Timbalan Pendakwa Raya SPRM Farah Yasmin Salleh dan Nur Athikah Aziz, manakala tertuduh diwakili peguam Mohd Hazwan Hamidun.Mahkamah menetapkan 7 Februari untuk sebutan semula kes dan serahan dokumen.


Tukang paip didakwa cuba bunuh wanita

GEORGE TOWN, 4 Januari- Seorang tukang paip didakwa di Mahkamah Sesyen di sini, hari ini, atas pertuduhan cuba membunuh seorang wanita sehingga mangsa mengalami kecederaan parah dan dirawat di Unit Rawatan Rapi (ICU) Hospital Pulau Pinang.Chan Ping Khoon, 32, mengaku tidak bersalah terhadap pertuduhan itu yang dibacakan di hadapan Hakim Mazdi Abdul Hamid.Lelaki itu dituduh melakukan perbuatan berkenaan terhadap Tan Li Sia, 38, di sebuah premis perniagaan Hydro Pump, Jalan Jelutong dekat sini pada pukul 7.22 petang, 24 Disember 2022.Pertuduhan dikemukakan mengikut Seksyen 307 (1) Kanun Keseksaan yang membawa hukuman penjara hingga 20 tahun, jika sabit kesalahan.Timbalan Pendakwa Raya Yazid Mustaqim Roslan tidak menawarkan sebarang jaminan terhadap tertuduh, selepas mengambil kira tahap keseriusan kes. Chan yang tidak diwakili peguam memohon dibenarkan diikat jamin yang minimum dengan alasan berpendapatan RM3,000 sebulan dan menanggung isteri, seorang anak serta kedua-dua ibu bapa.Mahkamah tidak membenarkan tertuduh diikat jamin dan menetapkan 7 Februari untuk sebutan semula kes bagi lantikan peguam.

(Tertuduh Chan Ping Khoon, 32 / FOTO BERNAMA)

Pada 30 Disember lepas, media melaporkan seorang wanita mengalami kecederaan parah di bahagian muka dan dirawat di ICU selepas dipercayai dipukul seorang lelaki dalam kejadian samun di sebuah kedai menjual penapis air di Jelutong, di sini, pada 24 Disember lepas.Lelaki itu dipercayai memukul mangsa dengan senjata tumpul sebelum menyamun wang tunai RM2,000. -BERNAMA


Suri rumah mengaku tidak salah buka klinik gigi tidak berdaftar

KUALA TERENGGANU, 4 Januari- Seorang suri rumah mengaku tidak bersalah di Mahkamah Sesyen di sini, hari ini atas tuduhan menyediakan klinik pergigian swasta tanpa didaftarkan di sini, dua tahun lepas.Tertuduh Norazia Abdul Rahman, 41, membuat pengakuan berkenaan selepas pertuduhan itu dibacakan terhadapnya di hadapan Hakim Nazlyza Mohd Nazri.Wanita itu dituduh menyediakan klinik pergigian swasta tanpa didaftarkan di bawah Seksyen 27 Akta Kemudahan dan Perkhidmatan Jagaan Kesihatan Swasta 1998 (Akta 586) dengan menjalankan perkhidmatan pemasangan veneer yang merupakan suatu amalan pergigian di bilik sebuah hotel di Jalan Sultan Zainal Abidin, di sini pada 20 Ogos 2021 pukul 5.55 petang.Tertuduh didakwa mengikut Seksyen 4(1) Akta 586 dan boleh dihukum di bawah Seksyen 5(1)(a) akta sama, yang sabit kesalahan boleh didenda sehingga RM300,000 atau dipenjara maksimum enam tahun atau kedua-duanya sekali.

Hakim membenarkan tertuduh diikat jamin sebanyak RM3,500 dengan seorang penjamin dan menetapkan 6 Februari depan sebagai tarikh sebutan semula kes.Pendakwaan dikendalikan Pegawai Pendakwa Kementerian Kesihatan Nozaizeli Abu Samah, manakala tertuduh tidak diwakili peguam.


Pengasas Perkhidmatan Big Blue Taxi didakwa di mahkamah atas dua pertuduhan

AYER KEROH, 4 Januari- Pengasas Perkhidmatan Big Blue Taxi, Shamsubahrin Ismail mengaku tidak bersalah di Mahkamah Sesyen Ayer Keroh atas pertuduhan menggunakan gelaran “Datuk” palsu serta memperdaya Exco Kanan Melaka berhubung penjualan kereta mewah, dua tahun lalu.  Mengikut pertuduhan, beliau didakwa menipu Exco Kanan Negeri, Datuk Ab Rauf Yusoh membabitkan pembelian sebuah kereta mewah jenis Toyota Alphard bernilai RM180,000.  Tindakan itu menyebabkan mangsa menyerahkan wang sebanyak RM95,000 bagi mendapatkan kenderaan dengan nombor pendaftaran khas iaitu VVP 7.  Bagi kesalahan itu dia didakwa mengikut Seksyen 420 Kanun Keseksaan yang memperuntukkan hukuman penjara antara satu hingga 10 tahun, sebatan dan juga denda.  Tertuduh turut berdepan satu lagi pertuduhan menggunakan gelaran dan kehormatan sebagai ‘Datuk’ untuk tujuan keuntungan peribadi tanpa kebenaran bertulis daripada Ketua Menteri.  Justeru dia didakwa mengikut Seksyen 3(1)(a) Enakmen Lambang-lambang dan Nama-nama (mencegah penggunaan yang tidak betul) 1981 dan boleh dihukum di bawah Seksyen 5 enakmen sama.  Tertuduh boleh dipenjara antara satu hingga lima tahun atau didenda minima RM250,000 dan maksima RM500,000 atau kedua-duanya sekali.  Kesemua kesalahan itu dilakukan di Pejabat Speaker Dewan Negeri, Seri Negeri pada 7 Disember 2021.

Terdahulu pendakwaan yang dikendalikan Timbalan Pendakwa Raya Aliff Asraf Anuar Sharuddin mencadangkan jaminan RM50,000 dengan seorang penjamin serta syarat tambahan termasuk menyerahkan passport kepada mahkamah serta melaporkan diri setiap bulan di balai polis berhampiran.  Tertuduh yang diwakili peguam Loh Chon Mee bagaimanapun merayu jumlah berkenaan dikurangkan dengan alasan anak guamnya menghidap kanser kolon dan diabetes yang kronik selain sedang menjalani kemoterapi dan dialisis sebanyak empat kali seminggu.  Tertuduh juga turut mempunyai empat lagi kes yang masih berjalan di Mahkamah Kuala Lumpur dan Selangor yang membabitkan jumlah jaminan mencecah RM110,000.  Selepas mendengar hujahan kedua pihak, Hakim Darmafikri pada penghakimannya kemudian membenarkan jaminan sebanyak RM30,000 bagi kedua-dua pertuduhan serta membenarkan syarat tambahan yang dipohon oleh pendakwaan.  Mahkamah turut menetapkan 7 Februari depan sebagai sebutan semula kes dan serahan dokumen.


Jumlah kes jenayah komersial catat penurunan pada tahun 2022 berbanding 2021

KUALA LUMPUR, 4 Januari- Jumlah kes jenayah komersial mencatatkan penurunan sebanyak 30,536 kes bagi Januari sehingga Disember 2022, berbanding 31,490 kes untuk tempoh sama pada 2021. Pengarah Jabatan Siasatan Jenayah Komersil (JSJK), Datuk Seri Mohd Kamarudin Md Din berkata, kes penipuan dalam talian turut merekodkan penurunan iaitu 20,041 kes pada Januari sehingga Disember 2022 berbanding 20,701 untuk tempah sama pada 2021. Jelas beliau, penurunan kes terbabit membuktikan keberkesanan pelbagai siri kempen kesedaran yang telah dijalankan JSJK sepanjang tahun lalu.Kesinambungan kempen kesedaran anti-scam itu, JSJK dengan kerjasama ‘Whoscall’, hari ini meluncurkan sebuah lagu berjudul “Be Smart Stay Alert” untuk terus memberi kesedaran kepada masyarakat dari menjadi mangsa scammer.

(Pengarah Jabatan Siasatan Jenayah Komersil (JSJK), Datuk Seri Mohd Kamarudin Md Din)

Menerusi kempen terbaharu tersebut, satu aplikasi dikenali 'Whoscall' turut diperkenalkan yang boleh dimuat naik di telefon bimbit masing-masing.Menerusi aplikasi itu, pengguna boleh mengenal pasti panggilan telefon yang dibuat penipu atau scammer.


Peragut dicekup kurang 12 jam selepas 'buat kerja'

ALOR SETAR, 3 Januari- Seorang lelaki warga tempatan berusia 32 tahun berjaya diberkas oleh Team Operasi Bahagian Siasatan Jenayah Daerah Kota Setar dalam tempoh kurang 12 jam selepas melakukan jenayah samun.Suspek ditahan di sebuah rumah di sekitar Alor Setar, malam semalam.Ketua Polis Daerah Kota Setar, ACP Ahmad Shukri Mat Akhir berkata, dalam kejadian pukul 9.10 pagi Ahad lalu, suspek yang menunggang motosikal telah menolak jatuh seorang perempuan yang juga menunggang motosikal semasa melalui kawasan Kampung Berjaya, Alor Setar.Suspek kemudiannya telah merampas dompet milik mangsa yang mengandungi beberapa dokumen diri serta wang tunai RM500.“Sejurus laporan polis berkenaan kejadian diterima pada jam 9.31 pagi, Bahagian Siasatan Jenayah Daerah Kota Setar telah mengerakkan pasukan cantas bagi mengumpul risikan dan maklumat bagi menjejaki suspek. Hasilnya suspek berjaya dikesan dan ditahan dalam serbuan yang dijalankan di sebuah rumah di Alor Setar pukul 8.45 malam tadi (semalam). Turut dirampas, motosikal dan pakaian yang digunakan suspek dalam kejadian tersebut,"katanya dalam satu kenyataan.Akibat kejadian itu, mangsa turut mengalami kecederaan di bahagian lengan kiri selain kerosakan pada motosikal.Siasatan awal mendapati, suspek yang mempunyai 12 rekod jenayah lampau serta tersenarai sebagai individu dikehendaki polis bagi kesalahan curi dan dadah mengaku terlibat dalam kejadian samun tersebut.Suspek direman selama tujuh hari bermula semalam untuk siasatan lanjut.Kes disiasat di bawah Seksyen 394 Kanun Keseksaan kerana melakukan samun sehingga mendatangkan kecederaan ke atas mangsa.


Lapan lelaki ditahan, polis rampas lebih 3kg dadah

NIBONG TEBAL, 30 DISEMBER- Sindiket pengedaran dadah tumpas selepas penahanan lapan lelaki warga tempatan.Suspek disyaki terlibat dalam aktiviti pengedaran dadah berjaya diberkas polis dalam lima serbuan berasingan di Batu Kawan, Seberang Perai Selatan, George Town dan Seberang Perai Tengah. Polis turut merampas lebih tiga kilogram dadah jenis heroin bernilai RM35,000.00 Ketua Polis Daerah Seberang Perai Selatan, Superintenden Lee Chong Chern berkata sindiket tersebut dipercayai telah bergiat aktif sejak pertengahan tahun ini. Turut disita tiga buah motosikal bernilai RM21,800.00.

Kesemua suspek yang ditahan berusia 19 hingga 50 tahun. "Tangkapan pertama merupakan tiga Melayu, ujian air kencing mendapati suspek positif dadah. Menerusi soal siasat membawa kepada rampasan dadah pertama di Batu Kawan seberat 2.305 gram. Dari tangkapan itu, kita buat follow up, dapat menangkap dua lelaki Melayu, satu di Bukit Tambun, satu di Seberang Perai Tengah dan membawa ke empat di Timur Laut, kita berjaya merampas dua bungkusan heroin dengan anggaran berat 910 gram", katanya.Jelasnya, dadah berkenaan dipercayai mampu menampung sehingga 16,075 penagih dadah.  Kesemua suspek yang ditangkap mempunyai rekod kesalahan lampau melibatkan kes jenayah dan narkotik.  Kes disiasat di bawah Seksyen 39B Akta Dadah Berbahaya 1952 yang boleh dihukum mati sekiranya sabit kesalahan.


Pendatang tanpa izin ditahan di sempadan Malaysia -Thailand

KUALA NERANG, 31 Disember- Angkatan Tentera Malaysia (ATM) menahan seorang lelaki warga Thailand kerana memasuki sempadan Malaysia-Thailand tanpa dokumen perjalanan yang sah.  Menurut kenyataan Markas Divisyen Kedua Infantri Malaysia (2 Divisyen), lelaki berusia 31 tahun itu yang menunggang motosikal berpendaftaran Thailand dalam keadaan mencurigakan, kelihatan seperti orang awam.  "Namun hasil risikan, lelaki terbabit didapati memasuki negara melalui kawasan hutan di sektor penugasan pasukan Briged Keenam Infantri Malaysia (KTJ 6 Bgd).  "Susulan penahanan itu polis merampas motosikal terbabit, beg galas pakaian dan lampu suluh dengan nilai keseluruhan rampasan dianggarkan berjumlah RM2,000," menurut kenyataan itu.Pendatang tanpa izin itu diserahkan kepada Ibu Pejabat Polis Daerah Padang Terap untuk tindakan lanjut.

(Pendatang tanpa izin ditahan di sempadan Malaysia-Thailand/ATM)


Dua kapal tangki ditahan, lakukan pemindahan minyak tanpa kebenaran

(Kapal yang disyaki menjalankan aktiviti pemindahan minyak)

LABUAN, 30 Disember- Dua kapal tangki yang disyaki melakukan aktiviti pemindahan minyak tanpa kebenaran ditahan Agensi Penguatkuasaan Maritim Malaysia (APMM) Zon Maritim Labuan awal pagi tadi.Pengarahnya, Kapten Maritim Nudin Jusoh berkata rondaan yang dilakukan sekitar pukul 3.00 pagi mendapati dua kapal berkenaan berada dalam keadaan mencurigakan.Ketika pemeriksaan dilakukan mendapati kapal-kapal berkenaan sedang giat melakukan aktiviti pemindahan minyak secara haram.

(Pengarah APMM, Zon Maritim Labuan, Kapten Maritim Nudin Jusoh)

Kedua-dua kapal tersebut juga tidak mempunyai dokumen kebenaran daripada Pengarah Jabatan Laut Malaysia untuk aktiviti pemindahan minyak.Jelas beliau lokasi tersebut merupakan kawasan yang tidak digazetkan sebagai kawasan aktiviti pemindahan antara kapal (STS).Susulan itu, kapal serta lapan kru termasuk nakhoda berumur lingkungan 30 hingga 50 tahun ditahan untuk pemeriksaan lanjut.Kes disiasat di bawah Ordinan Perkapalan Saudagar (MSO) 1952.


Polis rampas ganja lebih 46kg, tiga individu ditahan termasuk pasangan kekasih

SHAH ALAM, 28 Disember- Tiga individu ditahan polis termasuk sepasang kekasih serta merampas dadah jenis ganja bernilai RM115,342 seberat 46.137 kilogram (kg) dalam satu serbuan di Setia Alam, di sini Khamis lepas.Ketua Polis Daerah Shah Alam ACP Mohd Iqbal Ibrahim berkata sindiket tersebut dipercayai diketuai oleh suspek lelaki berusia 27 tahun manakala pasangan kekasih, masing-masing berusia 30-an pula bertindak sebagai penghantar.Katanya ketiga-tiga suspek itu diberkas dalam satu serbuan semasa mereka sedang menunggu kedatangan pengedar di dalam sebuah kereta jenis Perodua Aruz di kawasan parkir sebuah pasar raya, sekitar pukul 6 petang.Beliau berkata hasil serbuan itu, polis menemui dua beg kanvas berisi 33 ketulan mampat dedaun kering yang berbalut seberat 31.099 kg dipercayai dadah jenis ganja di tempat duduk penumpang belakang dalam sebuah kereta jenama Isuzu, yang diparkirkan berhampiran dengan tempat mereka menunggu."Susulan daripada serbuan itu, pihak polis membawa ketiga-tiga suspek untuk memandu arah ke sebuah kediaman di Taman Aman Perdana, Klang dan menemui dua beg kanvas berisi 14 ketulan mampat dedaun kering disyaki dadah jenis ganja seberat 15.038kg termasuk kad pengenalan milik salah seorang mangsa lelaki itu," katanya pada sidang media di Ibu Pejabat Daerah (IPD) Shah Alam.Sementara itu, Mohd Iqbal memaklumkan ujian saringan awal polis terhadap ketiga-tiga suspek mendapati kedua-dua suspek lelaki positif dadah jenis tetrahydrocannabinol (THC) dan semakan rekod jenayah lampau pula mendapati ketua sindiket berkenaan mempunyai empat kes jenayah termasuk satu kes dadah.Beliau berkata sindiket itu dipercayai telah beroperasi kira-kira empat tahun di sekitar Lembah Klang dan disyaki mendapat bekalan dadah tersebut daripada seorang lelaki di negeri utara Malaysia dengan harga RM1,500 sekilogram.“Ketiga-tiga suspek yang direman selama tujuh hari sehingga esok di bawah Seksyen 39B Akta Dadah Berbahaya 1952 dan jika disabit kesalahan boleh dijatuhkan hukuman gantung sampai mati atau penjara seumur hidup," katanya.


Najib rayu keputusan mahkamah batal samannya terhadap Tommy Thomas

(Bekas Peguam Negara, Tan Sri Tommy Thomas)

KUALA LUMPUR, 28 Disember- Bekas Perdana Menteri Datuk Seri Najib Tun Razak telah merayu terhadap keputusan Mahkamah Tinggi yang membatalkan samannya terhadap bekas Peguam Negara (AG) Tan Sri Tommy Thomas berhubung dakwaan menyalahgunakan kuasa dengan mendakwanya atas pertuduhan melibatkan 1Malaysia Development Berhad (1MDB).Peguam Yudistra Darma Dorai yang mewakili Najib ketika dihubungi hari ini berkata notis rayuan itu difailkan pada 22 Dis lepas.Peguam Mervyn Lai, mewakili Thomas yang mengesahkan perkara itu berkata, Mahkamah Rayuan belum menetapkan tarikh lanjut mengenai perkara berkenaan.Pada 25 Nov lepas, Hakim Datuk Ahmad Bache membenarkan permohonan Thomas untuk membatalkan saman berkenaan selepas mendapati tuntutan saman Najib adalah remeh, menyusahkan dan menyalahgunakan proses mahkamah.Thomas, melalui notis permohonan untuk membatalkan saman itu yang difailkan pada 18 Nov 2021, antara lain mendakwa jika saman Najib diterus dan dibicarakan, ia akan menyebabkan kes jenayah yang dihadapi bekas Perdana Menteri itu dan dibicarakan di Mahkamah Tinggi tergendala.Najib, yang memfailkan saman itu pada 22 Okt 2021, mendakwa pertuduhan terhadapnya adalah sebahagian daripada langkah yang dirancang lebih awal oleh Thomas dan ia selari dengan rancangan kerajaan Pakatan Harapan ketika itu.Najib, 69, mendakwa beliau telah dituduh secara salah di mahkamah dalam kes yang membabitkan 1MDB, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia (SPRM) 2009 dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001).Beliau memohon satu deklarasi bahawa Thomas telah melakukan misfeasans dalam jawatan awam dan ganti rugi RM1.9 juta termasuk fi rundingan untuk pasukan audit bagi menyemak dokumentasi dalam penyediaan fakta untuk menangani pendakwaan terhadapnya.- BERNAMA

(Bekas Perdana Menteri Datuk Seri Najib Tun Razak)


Tiga lelaki ditahan proses air ketum

BALIK PULAU, 25 Disember- Polis menahan tiga lelaki dan merampas 105 kilogram (kg) daun ketum dalam serbuan di sebuah rumah di Jalan Permatang Damar Laut, Bayan Lepas semalam.Ibu Pejabat Polis Daerah Barat Daya dalam kenyataan hari ini berkata bertindak hasil maklumat serta risikan, polis menyerbu rumah itu dan menahan tiga lelaki berusia 22 hingga 26 tahun yang menjadikan bahagian belakang rumah berkenaan sebagai tempat memproses air ketum."Selain 105 kg daun ketum, polis turut merampas ratusan bungkusan air ketum yang telah siap diproses iaitu 1,545 liter, peralatan memasak, tong gas dan pelbagai lagi yang kesemuanya bernilai RM16,500," menurut kenyataan itu.Menurutnya kegiatan itu dijalankan sejak beberapa bulan lepas, dan tiga penganggur itu kini direman empat hari bagi membantu siasatan mengikut Seksyen 30(3) Akta Racun 1952.


Pelajar kolej buat laporan palsu kononnya dirompak, berdepan tindakan undang-undang


PU Azman dihadapkan ke mahkamah sekali lagi, atas kesalahan seksual

SHAH ALAM, 22 Disember- Pendakwah selebriti Azman Syah Alias hari ini didakwa atas pertuduhan ke 11 dan 12 di Mahkamah Sesyen Shah Alam kerana melakukan amang seksual fizikal terhadap seorang pelajar lelaki berusia 17 tahun, lima tahun lalu.Bagaimanapun, Azman yang lebih dikenali sebagai PU Azman mengaku tidak bersalah atas dua pertuduhan yang dibaca di hadapan Hakim Rasyihah Ghazali itu.

(Pendakwah selebriti Azman Syah Alias, atau lebih dikenali sebab PU Azman mengaku tidak bersalah)

Dia didakwa mengikut Seksyen 14 (a) dan 14 (d) Akta Kesalahan-Kesalahan Seksual Terhadap Kanak-kanak 2017, memperuntukkan hukuman penjara selama 20 tahun dan sebatan jika sabit kesalahan.Semasa prosiding, Timbalan Pendakwa Raya, Nur Zatil Hidayah Ali berkata, kesalahan itu termasuk dalam kes yang tidak boleh dijamin.Bagaimanapun, selepas mendengar permohonan daripada kedua-dua pihak, Rasyihah membenarkan tertuduh diikat jamin sebanyak RM14,000 dengan seorang penjamin.Mahkamah turut memerintahkannya untuk memenuhi syarat tambahan iaitu melaporkan diri sebulan sekali di balai polis terdekat dan tidak mengganggu mangsa serta saksi.Sebutan semula kes ditetapkan 30 Januari tahun depan.Terdahulu PU Azman telah didakwa atas 10 pertuduhan lain bagi kes sama, sekaligus menjadikan 12 pertuduhan di tiga mahkamah berasingan.


(Sim Chon Siang ditemui media di Sepang)

SEPANG, 22 Disember- Enam mangsa pemerdagangan manusia dan sindiket penipuan pekerjaan di Myadwaddy, Myanmar berjaya dibawa pulang ke tanah air.Mereka tiba di Lapangan Terbang Antarabangsa KL (KLIA) semalam bersama-sama Exco Hal Ehwal Pengguna dan Sumber Manusia Pahang, Sim Chon Siang.Usaha membawa pulang kesemua mangsa melibatkan kerjasama pasukan polis dengan Kedutaan Besar Malaysia di Thailand."Saya pergi dan kita uruskan semua dokumen hantar ke MAESOT ke Bangkok. MAESOT ke Bangkok 9 jam dalam kereta dan kita uruskan jadi terima kasih kepada Kedutaan Besar Bangkok untuk uruskan perkara ini," kata Sim.Dua daripada mangsa adalah pemuda berusia 21 dan 19 tahun yang berasal dari Parit Raja, Johor.Manakala empat lagi mangsa berusia 25 hingga 30 tahun berasal dari Sabah, Sarawak dan Kuala Lumpur.Usaha mencari sembilan lagi warganegara yang dipercayai masih terperangkap di Myawaddy terus dipergiat.

(Enam mangsa sindiket penipuan pekerjaan berjaya dibawa pulang)


Lelaki ditahan cederakan ibu kandung guna rotan, bekas nasi

SUBANG JAYA, 22 Disember- Seorang lelaki ditahan kerana memukul ibu kandungnya menggunakan rotan dan bekas nasi di sebuah pangsapuri di sini, kelmarin.

Ketua Polis Daerah Subang Jaya, Asisten Komisioner Wan Azlan Wan Mamat berkata, pihaknya pada Selasa, kira-kira pukul 8.00 malam telah menerima aduan daripada mangsa yang memaklumkan dia dipukul oleh anak kandung di rumahnya di Pangsapuri Mutiara Putra Heights di sini dengan menggunakan rotan dan bekas nasi.

Bertindak atas aduan itu, anggota dari Bahagian Siasatan Jenayah Seksual (D11) Ibu Pejabat Daerah Subang Jaya menahan suspek berusia 30 tahun pada pukul 11.30 malam, hari sama."Punca pergaduhan adalah disebabkan mangsa menjawab 'tidak tahu' apabila suspek menanyakan di mana keberadaan teman wanitanya," katanya dalam satu kenyataan.Kes disiasat di bawah Seksyen 324 Kanun Keseksaan yang merujuk kepada kesalahan mencederakan manusia dengan menggunakan senjata.Jika sabit kesalahan, suspek boleh dihukum dipenjara sehingga 10 tahun atau dengan denda atau sebat atau mana-mana dua daripada hukuman itu.Wan Azlan berkata, suspek yang mempunyai 13 rekod lampau termasuk jenayah dan dadah direman tiga hari sehingga esok."Saksi kejadian diminta menyalurkan maklumat kepada pihak polis menerusi Pusat Kawalan Daerah Subang Jaya di talian 03-78627100."Segala identiti pemberi maklumat akan dirahsiakan," katanya.


Saksi kali pertama lihat gambar lucah didakwa dihantar pengadu kepada Ebit Lew

(Ebit Irawan Ibrahim Lew atau Ebit Lew)

TENOM, 21 Disember- Seorang saksi kes pendakwah terkenal Ebit Irawan Ibrahim Lew atau Ebit Lew memberitahu Mahkamah Majistret di sini bahawa beliau hari ini buat kali pertama melihat gambar lucah yang didakwa dihantar oleh pengadu kepada Ebit Lew.Presiden pertubuhan bukan kerajaan Multiracial Reverted Muslims (MRM), Firdaus Wong Wai Hung, saksi ketiga perbicaraan itu, bagaimanapun, berkata beliau tidak pasti sekiranya gambar lucah berkenaan adalah milik pengadu.Timbalan Pendakwa Raya, Zahida Zakaria dalam pemeriksaan semula, bertanya kepada Wong sekiranya pengadu ada memberitahu telah menghantar gambar lucah kepada Ebit Lew semasa kali pertama Wong dan pengadu bertemu pada 7 Ogos 2021."Tidak ada kerana (pengadu) memang tidak pernah memberitahu kepada saya dan saya juga tidak bertanya kepada (pengadu), dan ini kali pertama saya melihat (gambar lucah itu) dan saya pun tidak boleh pastikan adakah itu gambar lucah (pengadu) atau orang lain," katanya.Dalam pemeriksaan balas, peguam Ebit Lew, Ram Singh, Wong memberitahu bahawa beliau tidak tahu pengadu telah menghantar gambar lucah kepada tertuduh melalui sebuah telefon bimbit.Wong juga berkata beliau tidak pasti sekiranya pengadu ada menyatakan dalam laporannya bahawa pengadu telah berkomunikasi dengan anak guam peguam itu sejak Mac hingga Julai 2021.Ram:Adakah anda bertanya kepadanya sama ada benar dia telah berkomunikasi dengan anak guam saya dari Mac 2021, mengapa dia membuat laporan polis beberapa bulan kemudian iaitu pada 7 Ogos 2021? Wong: Tidak ada.Lew, 37, berdepan 11 pertuduhan antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun tahun lepas.Pertuduhan mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.Perbicaraan di hadapan Majistret Nur Asyraf Zolhani bersambung esok.- BERNAMA


Kes tanam ganja: Mahkamah tolak permohonan ikat jamin bekas duta, anak

(Zainal Abidin dan anaknya, Mohamed Rizal diiringi anggota polis keluar dariMahkamah Tinggi Temerloh, hari ini)

TEMERLOH, 19 Disember- Mahkamah Tinggi Temerloh hari ini menolak permohonan bekas duta dan anaknya yang menghadapi pertuduhan memiliki, menanam dan mengedar dadah jenis ganja untuk dibebaskan dengan ikat jamin sementara menunggu perbicaraan kes itu.  Pesuruhjaya Kehakiman, Roslan Mat Noor membuat keputusan itu selepas mendengar hujahan daripada peguam tertuduh, Tan Sri Muhammad Shafee Abdullah dan pihak pendakwaan yang diketuai oleh Pengarah Pendakwaan Pahang, Abdul Ghafar Abdul Latif.  Pada prosiding itu, mahkamah memutuskan tidak membenarkan ikat jamin kedua-dua tertuduh sehingga tarikh perbicaraan kerana ia membabitkan kesalahan yang tidak boleh diikat jamin, setelah satu jam hujah bertulis dibentangkan.  Jelas Roslan, di bawah Seksyen 41B Akta Dadah Berbahaya 1952, tertuduh yang dituduh di bawah seksyen 39B Akta yang sama tidak boleh dijamin dan ia tidak bercanggah dengan perlembagaan persekutuan.  Sejurus pengakuan tidak bersalah tertuduh direkodkan, mahkamah menetapkan 27 Febuari depan sebagai tarikh pengurusan kes.  Sebelum itu, tertuduh, Datuk Zainal Abidin Alias, 78, dan anaknya, Mohamed Rizal Zainal Abidin, 53, mengaku tidak bersalah selepas tiga kertas pertuduhan dibaca jurubahasa.  Mengikut pertuduhan pertama, tertuduh didakwa memiliki dan menanam tumbuhan jenis ganja sejumlah 102 batang pokok.  Kesalahan itu dilakukan di Lot 5718, Jalan Sum Sum Hilir di Janda Baik, Bentong pada 21 Mei 2022, kira-kira pukul 6.10 petang.  Tertuduh didakwa mengikut Seksyen 6B(1)(a) Akta Dadah Berbahaya 1952 (Akta 234) yang boleh dihukum di bawah Seksyen 6B(3) Akta yang sama dan dibaca bersama Seksyen 34 Kanun Keseksaan.  Tertuduh boleh dikenakan hukuman penjara seumur hidup dan hendaklah dikenakan sekatan tidak kurang enam sebatan.  Bagi pertuduhan kedua, tertuduh turut didapati mengedar dadah berbahaya jenis ganja seberat 989.6 gram yang didakwa melakukan suatu kesalahan di bawah Seksyen 39B(1)(a) Akta Dadah Berbahaya 1952 yang boleh dihukum di bawah Seksyen 39B(2) Akta yang sama dan dibaca bersama Seksyen 34 Kanun Keseksaan.  Jika disabit kesalahan, tertuduh boleh dikenakan hukuman mandatori gantung sampai mati atau penjara seumur hidup dan hendaklah disebat tidak kurang 15 sebatan jika tidak dihukum dengan hukuman mati.  Sementara itu, bagi pertuduhan ketiga, kedua-dua dituduh memiliki Delta-9-Tetrahydrocannabinol iaitu minyak ganja seberat 58 mililiter.  Mereka didakwa di bawah Seksyen 9 (1)(b) Akta Dadah Berbahaya 1952 (Akta 234) yang boleh dihukum dibawah Seksyen 9(2) Akta yang sama dan dibaca bersama Seksyen 34 Kanun Keseksaan.  Tertuduh boleh dijatuhkan hukuman denda tidak melebih RM20,000 atau penjara tidak melebihi lima tahun atau kedua-duanya sekali.

(Zainal Abidin dan anaknya, Mohamed Rizal mengaku tidak bersalahtuduhan memiliki, tanam pokok ganja)


Kes rasuah projek solar: Rayuan Rosmah pada 22 dan 23 Jun 2023

PUTRAJAYA, 19 Disember- Mahkamah Rayuan hari ini menetapkan 22 dan 23 Jun tahun depan untuk mendengar rayuan Datin Seri Rosmah Mansor terhadap sabitan dan hukuman penjara 10 tahun dan denda RM970 juta bagi kesalahan rasuah membabitkan projek solar hibrid bernilai RM1.25 bilion untuk 369 sekolah luar bandar di Sarawak.Timbalan Pendakwa Raya Poh Yih Tinn memberitahu pemberita, tarikh itu ditetapkan Timbalan Pendaftar Mahkamah Rayuan Norkamilah Aziz ketika pengurusan kes yang berlangsung secara dalam talian.“Untuk makluman, rayuan Rosmah terhadap keputusan Hakim Mahkamah Tinggi Mohamed Zaini Mazlan, yang menolak permohonannya supaya hakim itu menarik diri daripada mendengar perbicaraan kes itu dan membuat keputusan mengenai kes solar itu akan turut didengar pada tarikh sama.“Hujahan perlu difailkan pada atau sebelum 22 Mei 2023. Hujahan balas jika ada perlu difailkan pada atau sebelum 7 Jun 2023. Perayu (Rosmah) akan menulis surat rasmi memohon Mahkamah Rayuan untuk menetapkan tarikh bicara rayuan lanjut pada 12 hingga 14 Julai 2023. “Bagaimanapun, permohonan tertakluk kepada persetujuan mahkamah,” katanya sambil menambah pengurusan kes seterusnya ditetapkan pada 3 Februari 2023 secara dalam talian.Rosmah, 70, yang memfailkan petisyen rayuan pada 13 Oktober lepas, telah mengemukakan 127 alasan, antaranya mendakwa keseluruhan keputusan Hakim Mohamed Zaini yang menjatuhkan hukuman terhadapnya adalah berat sebelah dan tidak berlandaskan pertimbangan yang betul.Pada 1 September lepas, Hakim Mohamed Zaini mendapati Rosmah bersalah atas tiga pertuduhan rasuah berkaitan projek solar hibrid bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.

Mahkamah juga memerintahkan Rosmah dipenjara 30 tahun jika gagal membayar denda itu.Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.Rosmah dituduh atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin. -BERNAMA


Pembantu dapur warga Thailand terlepas hukuman tali gantung

SEREMBAN, 16 Disember- Seorang pembantu dapur warga Thailand terlepas hukuman gantung sampai mati selepas Mahkamah Tinggi Seremban membebaskannya atas pertuduhan membunuh rakan senegara di sebuah restoran di Taman Bukit Emas, Seremban. Hakim, Datin Rohani Ismail membuat keputusan itu selepas mendapati pihak pendakwaan gagal membuktikan kes prima facie ke atas tertuduh, Alsu Nichi, 22 tahun. Mengikut pertuduhan, tertuduh didakwa membunuh Abdul Rosah Jamu, 24 tahun, di Jalan Tampin Bukit Emas pada 21 April 2019. Sehubungan itu, tertuduh yang berasal dari Pattani, Thailand didakwa melakukan kesalahan mengikut Seksyen 302 Kanun Keseksaan yang memperuntukkan hukuman mati mandatori, jika sabit kesalahan. Seramai 18 orang saksi telah dipanggil bagi memberi keterangan sepanjang perbicaraan.


PUTRAJAYA, 17 Disember- Sebuah tapak pembinaan dijadikan petempatan haram warga asing bagi mengelak daripada dikesan pihak berkuasa di Dengkil, Selangor. Maklumat itu dibongkar susulan kejayaan Jabatan Imigresen Malaysia (JIM) menahan seramai 48 Pendatang Asing Tanpa Izin (PATI) dalam satu Operasi Penguatkuasaan Bersepadu. Ketua Pengarah Imigresen, Datuk Seri Khairul Dzaimee Daud dalam satu kenyataan media berkata operasi yang dijalankan pada pukul 1.30 pagi, 16 Disember lalu juga disertai pegawai Jabatan Pendaftaran Negara (JPN). "Kesemua yang ditahan atas pelbagai kesalahan itu itu berumur 18 hingga 53 tahun."Mereka yang terdiri daripada 25 lelaki dan lima wanita warganegara Indonesia, 12 lelaki warganegara Bangladesh, lima lelaki warganegara Myanmar dan seorang wanita warganegara Vietnam," menurut kenyataan itu. Ketika serbuan dilakukan, seorang daripada pegawai operasi mengalami kecederaan pada bahagian lutut dan kaki akibat terkena besi tajam serpihan pembinaan.Kesemua tahanan akan ditempatkan di Depot Imigresen Lenggeng, Negeri Sembilan untuk tujuan siasatan dan tindakan lanjut.

(Petempatan haram warga asing di Dengkil diserbu)


Saksi penting tidak sihat, kes Shahrir Samad ditangguh 22 Disember ini

KUALA LUMPUR, 15 Disember- Perbicaraan kes bekas Pengerusi Felda, Tan Sri Shahrir Ab Samad yang didakwa atas pertuduhan gagal mengisytiharkan RM1 juta yang diterima daripada Datuk Seri Najib Tun Razak kepada Lembaga Hasil Dalam Negeri (LHDN) hari ini ditangguhkan ke 22 Disember ini kerana saksi penting pendakwaan tidak sihat.Hakim Datuk Muhammad Jamil Hussin membenarkan permohonan penangguhan itu selepas saksi yang merupakan Penolong Penguasa Suruhanjaya Pencegahan Rasuah Malaysia (SPRM) Nurzahidah Yacop telah diberikan sijil cuti sakit (MC) hari ini daripada Klinik Kesihatan Putrajaya. "Mahkamah turut menetapkan tarikh perbicaraan pada 5 Januari depan," kata hakim.Terdahulu, Timbalan Pendakwa Raya, Rasyidah Murni berkata Nurzahidah telah memohon kepada mahkamah semalam untuk membenarkannya ke klinik bagi mendapatkan rawatan dan pihak pendakwaan telah menerima MC daripada saksi itu yang salinannya akan diberikan kepada peguam, hari ini. "Hari ini ditetapkan untuk sambung bicara bagi pihak peguam menyoal balas saksi berkenaan (Nurzahidah). Saksi ini penting untuk kes ini dan pihak pendakwaan tidak berniat untuk melengah-lengahkan masa mahkamah, memandangkan ini adalah soal kesihatan ia tidak seharusnya dipandang enteng oleh semua pihak," katanya.

(Tan Sri Shahrir Ab Samad / FOTO BERNAMA)

Sementara itu, peguam Datuk Syed Faisal Al-Edros Syed Abdullah Al-Edros mewakili Tan Sri Shahrir mengesahkan pihaknya telah menerima maklumat itu semalam. Bagaimanapun, pihak pembelaan memohon supaya kes ini dapat diselesaikan dengan segera memandangkan anak guamnya cuba untuk membersihkan namanya sebagai kluster mahkamah.


Pemilik bengkel kereta didakwa edar dadah 35.5 kilogram

JITRA, 15 Disember- Seorang pemilik bengkel kereta berhadapan hukuman gantung apabila dihadapkan ke Mahkamah Majistret Jitra atas pertuduhan mengedar dadah jenis ganja seberat 35.5 kilogram di Changlun pada 4 Disember lalu.  Tertuduh, Lee Chee Thiam, 50, hanya mengangguk tanda faham sebaik pertuduhan dibacakan terhadapnya di hadapan Majistret Nurul Huda Idris dan tiada pengakuan direkodkan daripada tertuduh. Tertuduh didakwa melakukan kesalahan mengikut Seksyen 39B(1)(a) Akta Dadah Berbahaya ADB 1952 yang boleh dihukum di bawah Seksyen 39B(2) akta sama yang memperuntukkan hukuman mati mandatori sekiranya sabit kesalahan. Majistret menetapkan 29 Mac tahun depan sebagai tarikh sebutan semula kes sementara menanti laporan kimia dan tiada jaminan ditawarkan kepada tertuduh. Tertuduh seterusnya dibawa ke Penjara Alor Setar untuk menjalani tempoh tahanan.

Dalam kejadian 7 Disember lepas, Jabatan Kastam Diraja Malaysia (JKDM) Kedah merampas 35 ketulan ganja mampat seberat 35.5 kilogram bernilai RM142,000 disorok dalam trak pikap di sebuah bengkel membaiki kenderaan di Changlun.


Polis Klang cari saksi kes bunuh

KLANG, 15 Disember- Polis sedang mengesan seorang lelaki dikenali sebagai P Ganesan untuk menjadi saksi perbicaraan berkaitan kes bunuh di Mahkamah Tinggi 2, di sini, pada 6 Januari depan.Ibu Pejabat Polis Daerah (IPD) Klang Selatan dalam satu kenyataan memaklumkan, alamat terakhir lelaki berusia 30 tahun itu adalah di Pandamaran, di sini."Kehadiran lelaki berkenaan ke mahkamah adalah penting dalam membantu perbicaraan kes bunuh di bawah Seksyen 302 Kanun Keseksaan."Orang ramai yang mempunyai maklumat atau menjumpai lelaki itu diminta menghubungi pegawai penyiasat Asisten Superintendan Chia Chee Sheng di talian 019-3306497," katanya.


Imigresen tahan lima individu terlibat sindiket seludup migran

(Ketua Pengarah Imigresen, Datuk Khairul Dzaimee Daud/BERNAMA)

KUALA LUMPUR, 13 Disember- Jabatan Imigresen Malaysia (Imigresen) menumpaskan satu lagi sindiket penyeludupan pendatang asing tanpa izin (PATI) berikutan penahanan lima individu dalam satu operasi, Jumaat lalu.Kesemua suspek yang ditahan berumur antara 31 hingga 49 tahun terdiri daripada dua wanita warga Indonesia yang baru tiba di Lapangan Terbang Antarabangsa Kuala Lumpur 2 (klia2) dan seorang lelaki warga Indonesia yang berperanan sebagai ejen.Dalam operasi pukul 7.05 petang itu, dua lagi ditahan ialah pegawai Imigresen yang disyaki bersubahat dengan sindiket dan ejen yang menguruskan kemasukan PATI berkenaan.Ketua Pengarah Imigresen, Datuk Khairul Dzaimee Daud, berkata operasi dijalankan sepasukan pegawai dari Bahagian Perisikan dan Operasi Khas Imigresen Putrajaya hasil maklumat perisikan dan maklumat orang awam yang melaporkan terdapat PATI yang disenarai hitam akan diurus kemasukan ke negara ini."Berdasarkan modus operandi, ejen akan mengatur kemasukan PATI yang disenarai hitam atas kesalahan lampau dengan kerjasama pegawai Imigresen yang bersubahat di kaunter ketibaan untuk menurunkan cap masuk ke atas PATI berkenaan."Pegawai Imigresen terbabit dipercayai menerima upah antara RM1,000 hingga RM2,000 bagi setiap PATI,""PATI yang baru tiba akan dijemput oleh ejen untuk dibawa ke destinasi yang ditetapkan untuk bekerja secara tidak sah," katanya dalam satu kenyataan.Katanya, kemasukan PATI juga tidak direkodkan dalam sistem Imigresen oleh pegawai terbabit.

(Lima individu ditahan dalam satu operasi di lapangan Terbang Antarabangsa Kuala Lumpur 2,Jumaat lalu/FOTO Imigresen)

Beliau berkata kesemua PATI yang ditahan melakukan kesalahan bawah Akta Imigresen 1959/63 dan disiasat mengikut akta sama."Manakala seorang ejen dan dua pegawai Imigresen yang terbabit pula ditahan dan disiasat bawah Akta Antipemerdagangan Orang dan Antipenyeludupan Migran 2007 (ATIPSOM)."Warga asing yang ditahan dibawa ke Pejabat Imigresen Putrajaya untuk tindakan lanjut manakala dua pegawai Imigresen direman tujuh hari bagi membantu siasatan," katanya.dalam kenyataan sama, Khairul berkata Imigresen akan terus komited dalam membanteras sindiket penyeludupan migran dan tidak akan sama sekali berkrompomi dengan kesalahan yang melibatkan kakitangan pegawai dan kakitangannya."Mana-mana orang yang didapati melanggar kesalahan imigresen akan diambil tindakan yang tegas," ujarnya


Penemuan mayat bayi dalam parit, pasangan kekasih ditahan

JOHOR BAHRU, 12 Disember- Sepasang kekasih ditahan di Kampung Melayu Pandan, di sini, kerana dipercayai terlibat dalam kes buang bayi ke dalam sebuah parit, semalam.Pemangku Ketua Polis Daerah Seri Alam, Deputi Superintendan Dr. Mohd. Roslan Mohd. Tahir berkata, dalam operasi sekitar pukul 1.00 tengah hari itu, kedua-dua suspek masing-masing berusia 27 dan 28 tahun ditahan di kawasan berkenaan.Siasatan mendapati kedua-dua suspek merupakan pasangan kekasih dan dipercayai adalah ibu bapa kepada bayi terbabit.“Dalam operasi tersebut, polis turut merampas beberapa barangan antaranya t-shirt dan kain sarung yang terdapat kesan darah, dua telefon bimbit dan juga beberapa ubat seperti Ciproglen, Fenagessic, Anarex dan Spasmin,” katanya dalam kenyataan.Ujarnya, semakan ke atas suspek mendapati kedua-dua mereka tidak mempunyai sebarang rekod jenayah lampau.Terdahulu, Mohd. Roslan berkata pihaknya mengesan satu video tular yang menunjukkan penemuan seorang bayi di dalam parit di Kampung Melayu Pandan, di sini.“Perkara itu turut dilaporkan oleh seorang pengadu iaitu seorang wanita berusia 33 tahun mengenai menemukan mayat bayi tersebut pada pukul 11.50 pagi, semalam," katanya.Mohd. Roslan memaklumkan mayat bayi berkenaan dirujuk ke Hospital Sultanah Aminah Johor Bahru untuk proses bedah siasat."Kedua-dua suspek direman empat hari mulai hari ini hingga Selasa."Kes disiasat di bawah Seksyen 318 Kanun Keseksaan, jika sabit kesalahan boleh dihukum penjara selama dua tahun atau denda atau kedua-duanya sekali," katanya lagi.

(Seorang bayi yang masih bertali pusat ditemukan orang awam dalam sebuah parit diKampung Melayu Pandan, Johor Bahru)


(hantaran berunsur fitnah yang dimuatnaik menerusi satu akaun Tik Tok)

JOHOR BAHRU, 11 Disember- Polis menafikan dakwaan berlakunya kejadian penculikan, mengambil dan menjual organ manusia ke hospital di Johor, seperti tular dalam sebuah video berdurasi 11 saat, di platform Tik Tok, sejak 2 Oktober lalu.  Ketua Polis Daerah Johor Bahru Selatan, ACP Raub Selamat memaklumkan, satu laporan polis diterima tengah malam tadi, berhubung hantaran berunsur fitnah tersebut, yang dimuatnaik di akaun “aesthetic–haru”.  Menurut ACP Raub, pihaknya tidak menerima sebarang laporan berhubung penculikan dan penjualan organ, seperti didakwa dalam hantaran tersebut.  Justeru orang ramai, dinasihat tidak terpedaya, dan tidak menyebarkan sebarang kenyataan yang tidak pasti kesahihannya.  Kes disiasat mengikut Seksyen 233 Akta Komunikasi dan Multimedia 1998, dan boleh dikenakan denda maksimum RM50,000, setahun penjara atau kedua-duanya sekali.  Kesalahan juga boleh dikenakan tindakan undang-undang mengikut Seksyen 505 ( B ) Kanun Keseksaan, iaitu penjara maksimum dua tahun, denda atau kedua-duanya sekali.

(Polis Johor nafi dakwaan kejadian culik dan jual organ)


Pelajar lelaki cedera, disyaki dipukul

KUANTAN, 11 Disember - Seorang pelajar lelaki cedera dipercayai dipukul pelajar berusia 17 tahun di sebuah sekolah berasrama di Bentong, pada Jumaat.Ketua Polis Daerah Bentong Superitenden Zaiham Mohd Kahar dalam satu kenyataan berkata ketika pulang ke rumah, mangsa yang berusia 16 tahun mengadu kepada bapanya bahawa dia mengalami kesakitan di bahagian perut dan kencing berdarah.Sejurus itu, pelajar tersebut dibawa ke Hospital Bentong dan hasil pemeriksaan mendapati mangsa disyaki dipukul. "Mangsa kemudian menceritakan bahawa dia telah dipukul di bahagian badan dan kaki oleh seorang pelajar ketika sedang tidur di asrama pada pukul 2.00 pagi," katanya.Sehubungan itu, mangsa dibawa ke balai polis untuk tindakan selanjutnya dan Bahagian Siasatan Jenayah Ibu Pejabat Polis Daerah Bentong juga telah berhubung dengan pihak sekolah tersebut. Katanya kes sedang disiasat lanjut mengikut Seksyen 323 Kanun Keseksaan kerana dengan sengaja menyebabkan cedera.


Polis KL terima 400,000 laporan, catat kadar pertuduhan tertinggi

KUALA LUMPUR, 10 Disember - Polis Kuala Lumpur menerima lebih 400,000 laporan mengenai pelbagai kesalahan jenayah dan narkotik serta komersial dalam tempoh Januari hingga November lepas. Ketua Polis Kuala Lumpur Datuk Azmi Abu Kassim berkata kontinjennya juga mencatatkan kadar pertuduhan tertinggi apabila berjaya membawa aduan tersebut untuk tindakan di mahkamah. "Sebanyak 97 peratus daripada aduan yang diterima Jabatan Siasatan Jenayah (JSJ) Narkotik telah dituduh di mahkamah diikuti JSJ Komersial (73 peratus) dan JSJ Jenayah (63 peratus). "Polis Kuala Lumpur mencatatkan kadar pertuduhan tertinggi berbanding kontinjen lain dan ini perkara yang saya banggakan," katanya ketika menyampaikan ucapan pada Majlis Apresiasi Sukan Polis Kuala Lumpur dan bersama rakan media 2022 di Ibu Pejabat Polis Kontinjen Kuala Lumpur, malam tadi.

Beliau turut menyatakan penghargaan kepada 9,200 pegawai dan anggota polis Kuala Lumpur atas komitmen mereka menguruskan kesemua laporan polis yang diterima sepanjang tahun ini.Terdahulu Azmi menyampaikan anugerah kepada olahragawan dan olahragawati terbaik sukan polis Kuala Lumpur melibatkan 700 atlet polis bagi 25 acara Piala Ketua Polis Negara yang dipertandingkan. Penganjuran majlis itu julung kali diadakan di peringkat kontinjen dan Polis Diraja Malaysia. - BERNAMA


Op Tapis Khas: 28,710 individu ditahan atas pelbagai kesalahan dadah sepanjang tahun 2022

KUALA LUMPUR, 10 Disember - Seramai 28,710 individu telah ditahan atas pelbagai kesalahan dadah dalam Op Tapis Khas yang dijalankan di seluruh negara pada tahun ini, kata Setiausaha Polis Diraja Malaysia Datuk Noorsiah Mohd Saaduddin.Noorsiah berkata itu merupakan angka sepanjang Op Tapis Khas 1 hingga Op Tapis Khas 7 yang dijalankan sejak Januari lalu hingga Disember.Beliau berkata, dalam operasi itu sejumlah 1,241.53 kilogram dan 4,966.44 liter pelbagai jenis dadah yang bernilai RM19.8 juta berjaya dirampas."Individu yang ditahan terdiri daripada 848 di bawah Langkah- langkah Pencegahan Khas (LLPK), tokan dadah (4,498), penagih dadah (16,433), individu dikehendaki (1,685) manakala 2,102 individu di bawah Seksyen 3(1) Akta Dadah Berbahaya ( ADB) dan lain-lain kesalahan (3,144)," katanya dalam kenyataan hari ini.

Katanya, Polis Diraja Malaysia (PDRM) juga mengambil tindakan Akta Dadah Berbahaya (Perlucuthakan Harta) 1988 dan menyita pelbagai aset dianggarkan bernilai RM612,563.Noorsiah berkata pecahan aset yang disita melibatkan wang tunai bernilai RM32,663, barangan kemas RM49,600 dan kenderaan bernilai RM530,300.Operasi khas menerusi Jabatan Siasatan Jenayah Narkotik (JSJN) Bukit Aman dan Kontinjen ini adalah untuk mengesan dan menangkap tokan-tokan dadah di lokasi yang dikenal pasti oleh PDRM."Selain itu operasi khas ini untuk memusnahkan sarang penagihan dadah, mengambil tindakan ke atas penagih-penagih tegar, mengesan dan menangkap orang yang dikehendaki atas kesalahan dadah serta mengambil tindakan pencegahan ke atas pengedar dadah," katanya.PDRM berharap masyarakat terus menyalurkan maklumat berkaitan aktiviti pengedaran dadah yang berlaku di sekeliling mereka melalui hotline JSJN di talian 012-208 7222.


1,300 unit periuk aruhan dirampas - Kastam

(Hamisan Kalip (tengah) menunjukkan dapur elektrik yang dirampas pihaknya pada sidang mediadi Kompleks Kastam Pulau Pinang)

SEBERANG PERAI, 9 Disember- Sebanyak 1,300 unit periuk aruhan tidak berkastam dirampas di Pangkalan Kontena Butterworth Utara, di sini.Pengarah Jabatan Kastam Diraja Malaysia (JKDM) Negeri Pulau Pinang, Hamisan Kalip berkata, kesemua rampasan itu dijumpai di dalam sebuah kontena dan dianggarkan bernilai RM1.2 juta termasuk cukai.Hamisan berkata, siasatan awal mendapati kontena tersebut diimport oleh sebuah syarikat tempatan yang berpangkalan di Seberang Perai Tengah dengan dagangannya dari negara Asia Timur iaitu China. Susulan itu, seorang suspek berusia 54 tahun yang juga pengarah syarikat tersebut ditahan bagi membantu siasatan dan telah dilepaskan dengan jaminan. Mengulas lanjut Hamisan berkata, modus operandi digunakan syarikat berkenaan adalah dengan membuat pengikraran palsu pada borang kastam. “Mereka mengikrar dagangan sebagai 32 bahagian berbeza periuk aruhan belum siap dipasang yang mana item diikrarkan itu mendapat manfaat daripada pengecualian cukai penuh serta tidak memerlukan lesen import.“Siasatan lanjut masih dijalankan manakala pengarah syarikat yang ditahan itu telah dilepaskan dengan jaminan,” katanya pada sidang media di Kompleks Kastam Pulau Pinang di sini.Kes disiasat mengikut Seksyen 133(1)(a) dan Seksyen 135(1)(a) Akta Kastam 1967. Dalam perkembangan lain, JKDM Pulau Pinang merampas 7,880,000 batang rokok putih seludup bernilai RM630,400 membabitkan cukai bernilai RM5 juta. Rampasan dibuat terhadap sebuah kontena di Pelabuhan Barat, Pelabuhan Kelang di Selangor.  Kesemua rokok itu dipercayai untuk pasaran tempatan dan kes disiasat di bawah Akta Kastam 1967 dan Akta Eksais 1976.

(1,300 unit periuk aruhan yang dirampas JKDM Pulau Pinang)


281 termasuk 13 tokan dadah ditahan di Johor

(Seramai 281 individu ditahan atas pelbagai kesalahan dadah dalamOps Tapis/Foto FB Polis Johor)

JOHOR BAHRU, 9 Disember- Seramai 281 orang ditahan atas pelbagai kesalahan dadah menerusi Ops Tapis Khas di seluruh negeri Johor, bermula Selasa hingga semalam.Ketua Polis Johor, Datuk Kamarul Zaman Mamat berkata, 31 suspek ditahan bagi kes bekalan, 57 lagi memiliki dadah dan 193 lagi merupakan penagih dadah.Katanya, daripada jumlah itu, 20 yang ditahan akan diambil tindakan mengikut Seksyen 39C Akta Dadah Berbahaya 1952. "Turut ditangkap dalam operasi ini adalah 37 suspek berstatus dikehendaki dan 13 tokan dadah," katanya dalam kenyataan hari ini.Tambah Kamarul Zaman, kesemua suspek yang ditahan terdiri daripada 261 lelaki dan 20 wanita berusia 18 hingga 70 tahun. "Ops Tapis bermula pada 6 Disember sekitar pukul 1.00 pagi dan tamat semalam sekitar pukul 12.00 tengah malam, dijalankan di semua daerah Johor terutama di kawasan hot spot dadah seperti Felda, Program Perumahan Rakyat (PPR), kawasan perumahan kos rendah, jeti-jeti nelayan dan jeti haram yang menjalankan aktiviti pengedaran dan penyalahgunaan dadah," katanya.Tambah beliau, pihaknya turut merampas 1,401.85 gram heroin, 634.41 gram syabu dan 285.06 gram ganja yang dianggarkan RM82,227."Jumlah dadah ini jika berterusan berada di pasaran boleh digunakan oleh 10,466 orang penagih," katanya.Jelasnya lagi, orang ramai digesa untuk terus menyalurkan maklumat aktiviti pengedaran dadah yang berlaku melalui hotline Jabatan Siasatan Jenayah Narkotik (JSJN) di talian 012-2087222.


Polis tahan wanita bakar al-Quran

KUALA LUMPUR, 8 Disember- Polis menahan seorang wanita yang disyaki membakar helaian dua naskhah al-Quran di laluan tangga tempat letak kereta sebuah premis di Jalan Ampang, di sini awal pagi tadi.Ketua Polis Daerah Dang Wangi ACP Noor Dellhan Yahaya berkata wanita berusia 32 tahun yang bekerja sebagai pengawal keselamatan itu ditahan di lokasi kejadian pada pukul 2.00 pagi selepas pihaknya menerima laporan berhubung insiden itu pada pukul 1.51 pagi."Motif belum jelas namun berdasarkan hasil soal siasat awal, suspek menghadapi tekanan perasaan kesan daripada masalah keluarga," katanya dalam kenyataan di sini, hari ini.

(Ketua Polis Daerah Dang Wangi ACP Noor Dellhan Yahaya)

Noor Dellhan berkata pemeriksaan air kencing mendapati wanita itu tidak berada di bawah pengaruh alkohol dan ujian saringan dadah negatif serta tidak mempunyai rekod masalah mental.Beliau berkata suspek kini direman selama empat hari sehingga 11 Disember ini bagi membantu siasatan kes mengikut Seksyen 295 Kanun Keseksaan dan Peraturan 25(1)(n) Peraturan-Peraturan Pendaftaran Negara 1990.


Mahkamah Rayuan tetap 18 Mei 2023 dengar permohonan Rosmah cabar pelantikan Sri Ram

PUTRAJAYA, 8 Disember - Mahkamah Rayuan telah menetapkan 18 Mei tahun depan untuk mendengar rayuan Datin Seri Rosmah Mansor berhubung semakan kehakiman beliau bagi mencabar pelantikan seorang bekas Hakim Mahkamah Persekutuan sebagai Timbalan Pendakwa Raya Kanan dalam kes rasuah RM1.25 bilion membabitkan projek hibrid solar yang dihadapinya.Peguam Datuk Akberdin Abdul Kader, ketika dihubungi Bernama, mengesahkan tarikh itu ditetapkan susulan pengurusan kes di hadapan Timbalan Pendaftar Mahkamah Rayuan Mariam Hasanah Othman hari ini.Pada 30 Ogos lepas, Mahkamah Tinggi menolak permohonan isteri bekas Perdana Menteri Datuk Seri Najib Razak itu untuk memulakan semakan kehakiman bagi mencabar pelantikan Tan Sri Gopal Sri Ram sebagai Timbalan Pendakwa Raya Kanan dalam kesnya.Rosmah, 70, memfailkan permohonan itu pada 24 Jun lepas di Mahkamah Tinggi (Rayuan dan Kuasa-Kuasa Khas) menamakan Peguam Negara/Pendakwa Raya, Kerajaan Malaysia dan Sri Ram sebagai responden.Beliau memohon satu deklarasi bahawa pelantikan Sri Ram sebagai Timbalan Pendakwa Raya Kanan melalui tiga surat pelantikan (fiat) bertarikh 8 Julai 2020, 11 Mei dan 21 Mei 2021, adalah tidak sah.Selain itu, Rosmah memohon deklarasi bahawa keseluruhan prosiding pendakwaan dan perbicaraan penuh kes projek solar yang berlangsung sejak 15 Nov 2018 sehingga pembelaan menutup kesnya adalah tidak sah serta batal dan beliau perlu dibebaskan daripada semua pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009.Sebelum ini, Rosmah memohon untuk menggugurkan Sri Ram namun ditolak oleh Hakim Mahkamah Tinggi Mohamed Zaini Mazlan yang mendengar perbicaraan kes rasuah beliau. Rayuannya berhubung perkara itu turut ditolak oleh Mahkamah Rayuan dan Mahkamah Persekutuan.Hakim Mahkamah Tinggi Datuk Ahmad Kamal Md Shahid menolak permohonan Rosmah untuk memulakan semakan kehakiman dua hari sebelum Mohamad Zaini memberikan keputusan dalam kes rasuah beliau.

Pada 1 Sept lepas, Mohamad Zaini memutuskan bahawa Rosmah bersalah atas pertuduhan rasuah dan menjatuhkan hukuman penjara 10 tahun serta denda RM970 juta.Rosmah berdepan pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai upah membantu syarikat itu mendapatkan projek bernilai RM1.25 bilion bagi menyalurkan tenaga hibrid solar kepada 369 sekolah di kawasan luar bandar Sarawak.Beliau telah memfailkan rayuan berhubung sabitan dan hukuman terhadapnya dan kini bebas dengan jaminan sebanyak RM2 juta sementara menunggu pendengaran kesnya. - BERNAMA


Polis dan TNB potong bekalan elektrik 122 premis judi haram di Johor

(Pemotongan bekalan elektrik oleh Polis dan TNB di salah satu premis judi haram di Johor/FOTO Polis Johor)

JOHOR BAHRU, 8 Disember - Polis Johor telah membuat pemotongan bekalan elektrik terhadap 122 premis perjudian haram di seluruh negeri itu melalui Op Bersepadu sejak awal tahun sehingga hari ini.Ketua Polis Johor Datuk Kamarul Zaman Mamat berkata operasi Jabatan Siasatan Jenayah dilaksanakan dengan kerjasama Tenaga Nasional Berhad (TNB) untuk menghapuskan kegiatan haram tersebut daripada terus berleluasa.Kamarul berkata, pihaknya telah membuat permohonan pemotongan bekalan elektrik terhadap 197 premis kepada pihak TNB dan 122 premis diluluskan bagi melaksanakan pemotongan tersebut."Tindakan itu selaras dengan peruntukan undang-undang dibawah Seksyen 21A Akta Rumah Judi Terbuka 1953."Seramai 65 pegawai dan anggota polis serta 42 kakitangan TNB terlibat dalam operasi itu yang dilakukan di setiap daerah," katanya menerusi kenyataan pada Khamis.

Kamarul Zaman berkata, dalam tempoh sama, pihaknya telah melakukan sebanyak 2,166 serbuan melibatkan pelbagai bentuk perjudian dan berjaya menahan seramai 2,802 suspek.“Polis turut merampas 1,099 telefon bimbit, tujuh komputer serta wang tunai berjumlah RM835,299,” jelasnya.Polis Johor komited untuk melaksanakan pemantauan dan pemeriksaan ke atas premis-premis yang disyaki menjalankan kegiatan perjudian haram.“Tindakan tegas akan diambil terhadap mana-mana individu yang terlibat mengikut undang-undang sedia ada,” katanya lagi.


Buat hantaran ancam doktor berhubung vaksin COVID-19, pekerja restoran didakwa

PETALING JAYA, 8 Disember- Seorang pekerja restoran didakwa di Mahkamah Sesyen, di sini, hari ini atas pertuduhan membuat dan memulakan penghantaran komunikasi yang mengancam beberapa doktor berhubung pengambilan vaksin COVID-19 melalui laman sosial Facebook, Januari lalu.Norhakim Nordin, 39, selaku orang kena saman (OKS) mengaku tidak bersalah selepas pertuduhan terhadapnya dibacakan di hadapan Hakim Azrul Darus.Beliau didakwa membuat dan memulakan penghantaran komunikasi iaitu teks yang bersifat mengancam dengan niat untuk menyakitkan hati orang lain menggunakan aplikasi Facebook “Hakim Nordin” pada pukul 11.12 malam, 22 Januari lepas.Hantaran itu kemudian dibaca di Hospital Pakar KPJ Damansara, di sini pada pukul 4.00 petang, 24 Januari lepas.Pertuduhan mengikut Seksyen 233(1)(a) Akta Komunikasi dan Multimedia 1998 dan boleh dihukum bawah Seksyen 233(3) akta sama yang memperuntukkan hukuman denda maksimum RM50,000 atau penjara maksimum setahun atau kedua-duanya.

Denda selanjutnya boleh dikenakan iaitu RM1,000 bagi setiap hari kesalahan sama diteruskan selepas pensabitan; jika sabit kesalahan.

Pegawai Pendakwa Suruhanjaya Komunikasi dan Multimedia Nur Nazhzilah Mohammad Hashim menawarkan jaminan RM5,000 dengan seorang penjamin manakala OKS yang tidak diwakili peguam merayu jaminan rendah memandangkan dia yang hanya berpendapatan RM2,000 dan perlu menanggung isteri serta dua anak.Hakim Azrul Darus membenarkan jaminan RM5,000 dengan seorang penjamin dan menetapkan sebutan kes pada 15 Februari depan.


220 laporan diterima polis berkaitan skim penipuan Zuttelo

KUALA LUMPUR, 8 Disember - Polis Diraja Malaysia (PDRM) menerima 220 laporan polis di seluruh negara berkaitan penipuan skim penipuan Zuttelo melibatkan kerugian keseluruhan RM84, 579, 831.76.Setiausaha Polis Malaysia (SUPM) Polis Diraja Malaysia (PDRM) Datuk Noorsiah Mohd Saaduddin berkata pihaknya menerusi Jabatan Siasatan Jenayah Komersial (JSJK) sedang menyiasat sindiket berkenaan yang dikesan aktif sejak dua tahun lalu."Berdasarkan siasatan, kegiatan pelaburan ini mula aktif sejak tahun 2020 sehingga laman web syarikat tersebut ditutup sekitar bulan Ogos ini."Skim pelaburan ini menawarkan sembilan pakej pelaburan dengan jumlah pelaburan antara USD630 hingga USD12,700," katanya menerusi kenyataan hari ini.Tambah beliau, setiap pelabur dijanjikan pulangan minima sebanyak 16.5 peratus sebulan dan mana-mana pelabur yang berminat perlu mendaftar melalui aplikasi www.8liga.net.

Katanya lagi, pelabur akan diberi pilihan sama ada untuk melabur dalam bentuk wang tunai atau mata wang kripto.Norsiah berkata, kes disiasat di bawah seksyen 420 kanun keseksaan."Orang ramai diingatkan sentiasa berwaspada dan melaksanakan semakan yang lebih terperinci dari sumber-sumber rasmi seperti semak MULE, alert list Bank Negara Malaysia (BNM) dan Security Commission (SC) sebelum membuat keputusan untuk menyertai apa jua skim pelaburan," tambahnya lagi.Sebelum ini media melaporkan, Setiausaha Agung Pertubuhan Kemanusiaan Masyarakat Antarabangsa Malaysia Datuk Hishamuddin Hashim mendakwa sindiket penipuan pelaburan tersebut sudah menjerat kira-kira 10,000 mangsa dengan kerugian kira-kira RM3 bilion dalam tempoh dua tahun lepas.


Kastam Kedah rampas 35 ketul ganja bernilai RM142,000

(Pengarah Kastam Negeri Kedah, Nor Izah Abd Latiff)

CHANGLOON, 7 Disember- Ganja disorok di dalam kenderaan yang diletakkan di bengkel membaiki kenderaan.Namun modus operandi terbaharu yang digunakan oleh sindiket pengedaran dadah bagi mengaburi mata pihak berkuasa digagalkan Jabatan Kastam Diraja Malaysia Negeri Kedah.Hasilnya, 35 ketulan dadah jenis ganja bernilai RM142,000 berjaya dirampas.Pengarah Kastam Negeri Kedah, Nor Izah Abd Latiff berkata bertindak atas maklumat risikan dan pemantauan rapi selama dua minggu, sepasukan anggota Kastam daripada Cawangan Penguatkuasaan, Alor Setar telah membuat serbuan terhadap sebuah bengkel membaiki kenderaan yang terletak di Pekan Changloon, Kedah pada 4 Disember lalu.Beliau berkata hasil pemeriksaan rapi yang dilakukan ke atas bengkel tersebut sebanyak 35 ketulan mampat yang disyaki dadah jenis ganja dijumpai diletakkan di dalam empat kotak putih dan disimpan dalam sebuah kenderaan jenis pikap bernombor pendaftaran negara jiran.“Kenderaan pikap yang menyimpan dadah tersebut telah dirampas dan seorang lelaki warganegara tempatan direman sehingga 9 Disember ini bagi membantu siasatan,” katanya dalam kenyataan di sini hari ini.Kes disiasat di bawah Seksyen 39B (1)(a) Akta Dadah Berbahaya 1952 yang membawa hukuman mati jika sabit kesalahan.Nor Izah menggesa orang ramai supaya membantu pihak JKDM memerangi jenayah penyeludupan khususnya rokok, minuman keras, mercun, dadah, kenderaan dan lain-lain.Katanya, penyeludupan bukan sahaja merugikan negara dari segi kehilangan hasil, malah ianya turut mendatangkan ancaman kepada keselamatan negara dan kesejahteraan rakyat.

(Sebahagian daripada ganja yang dirampas / FOTO JKDM KEDAH)


Polis tahan 46 ejen bookie judi Piala Dunia Qatar

JOHOR BAHRU, 7 Disember- Polis menahan 46 lelaki disyaki ejen bookie sempena kejohanan Piala Dunia Qatar 2022 yang membabitkan nilai pertaruhan lebih RM6.3 juta menerusi Op Soga IX di seluruh Johor, setakat semalam.Ketua Polis Johor, Datuk Kamarul Zaman Mamat berkata kesemua lelaki berusia antara 18 hingga 72 tahun itu ditahan dalam 45 serbuan yang dilakukan sejak 21 November lepas.“Polis turut merampas wang tunai RM34,303, dolar Singapura SGD$500, 48 telefon bimbit berserta kad sim dan sebuah buku catatan pertaruhan,” katanya dalam kenyataan hari ini.Katanya kesemua lelaki berkenaan kini direman untuk siasatan lanjut mengikut Seksyen 6(3), Seksyen 6(1) dan Seksyen 4(1)(d) Akta Pertaruhan 1953.Kamarul Zaman berkata fokus utama Op Soga IX adalah untuk mencegah dan membanteras kegiatan pertaruhan sempena kejohanan Piala Dunia bagi memberkas individu yang bertindak sebagai bookie atau ‘punter’ selain menyerbu tempat yang dijadikan lokasi perjudian.

Beliau menyeru semua pihak supaya menyalurkan maklumat berkaitan kegiatan perjudian ke balai polis berhampiran atau bilik gerakan polis Johor di talian 07-221 2999 atau 07-225 4677.


Kes Bella: Mahkamah tolak permohonan Siti Bainun gantung bicara bela diri

(Pengasas Rumah Bonda Siti Bainun Ahd Razali/FOTO Bernama)

KUALA LUMPUR, 5 Disember - Mahkamah Sesyen di sini hari ini menolak permohonan pengasas Rumah Bonda Siti Bainun Ahd Razali, untuk menggantung prosiding perbicaraan bela diri atas dua pertuduhan mengabai dan menganiaya seorang remaja perempuan sindrom Down yang dikenali sebagai Bella.Hakim Izralizam Sanusi memutuskan demikian, selepas peguam Nur'Aminahtul Mardiah Md Nor yang mewakili Siti Bainun memohon penggantungan sementara prosiding tersebut, berikutan pihaknya memfailkan notis usul semakan jenayah terhadap keputusan kes berkenaan di Mahkamah Tinggi pada 25 Nov lepas.Izralizam dalam penghakimannya berkata permohonan itu satu penyalahgunaan proses mahkamah, dan tiada keadaan khas atau istimewa untuk menggantung prosiding perbicaraan itu, selain kedua-dua pertuduhan tersebut tidak cacat.“Dakwaan peguam mengatakan saya tidak mempertimbangkan pertuduhan-pertuduhan tersebut adalah tidak berasas, kerana fokus utama saya ketika membaca keputusan di akhir pendakwaan adalah sama ada kes prima facie dapat dibuktikan bagi setiap pertuduhan yang dihadapi tertuduh.“Bagi menentukan kes prima facie dapat dibuktikan bagi setiap pertuduhan, saya perlu meneliti dan membuat dapatan sama ada kedua-dua pertuduhan itu mempunyai elemen yang memenuhi kehendak undang-undang, selaras dengan seksyen yang dipertuduhkan terhadap tertuduh. Oleh itu, permohonan tertuduh untuk menggantung prosiding ditolak,” kata Izralizam.Pada 24 Nov lepas, mahkamah memerintahkan Siti Bainun membela diri atas dua pertuduhan itu, selepas mendapati pihak pendakwaan berjaya membuktikan kes prima facie terhadap tertuduh di akhir kes pendakwaan.

Sementara itu, Izralizam membenarkan permohonan pembelaan untuk menangguhkan prosiding bela diri Siti Bainun, yang sepatutnya bermula hari ini.“Berdasarkan surat untuk penangguhan perbicaraan kes itu, tertuduh dimasukkan ke wad kerana pneumonia (radang paru-paru) dan dikatakan turut menjalani pembedahan hempedu seperti yang dinyatakan dalam surat tersebut.“Mahkamah tiada pilihan lain apabila doktor mengesahkan Siti Bainun perlu menjalani rawatan abdomen dan ujian darah, sebelum menetapkan tarikh pembedahan. Namun, ini kes penting, kalau tidak berpuas hati, saya boleh memanggil doktor yang menurunkan tandatangan dan menjelaskan kewajaran memberi cuti sakit (MC). Tarikh bela diri sudah lama ditetapkan oleh mahkamah,” kata Izralizam.Terdahulu, Nur'Aminahtul memaklumkan bahawa, anak guamnya dimasukkan ke hospital pada 28 Nov lepas dan satu surat dikeluarkan oleh doktor pakar bedah semalam bahawa Siti Bainun perlu menjalani rawatan kesihatan (abdomen dan ujian darah) esok, serta tarikh pembedahan hanya boleh ditetapkan selepas rawatan berkenaan.Mahkamah kemudian menetapkan Rabu ini untuk sebutan kes.Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas, Zahida Zakaria, Fazeedah Faik dan Shakira Aliana Alias.Siti Bainun didakwa mengabai dan menganiaya remaja perempuan sindrom Down berusia 13 tahun itu, sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. - BERNAMA


Kes dana 1MDB: Mahkamah dengar hujah pendakwaan bagi penerimaan rakaman audio sebagai bukti

(Datuk Seri Najib Razak/FOTO Fail BERNAMA)

KUALA LUMPUR, 5 Disember - Perbicaraan kes Datuk Seri Najib Tun Razak berkaitan dana 1Malaysia Development Berhad (1MDB) di Mahkamah Tinggi hari ini mendengar hujah pihak pendakwaan berhubung permohonan mengemukakan rakaman audio sebagai bukti, sebelum ditangguhkan kerana peguam tidak sihat.Hakim Datuk Collin Lawrence Sequerah menangguhkan perbicaraan itu setelah membenarkan permohonan pihak pembelaan yang memaklumkan Tan Sri Muhammad Shafee Abdullah, peguam utama bekas perdana menteri itu tidak sihat.Peguam Tania Scivetti memberitahu mahkamah bahawa Muhammad Shafee tidak dapat menghadiri perbicaraan hari ini dan sijil sakit beliau akan dikemukakan kemudian. Prosiding hari ini bermula dengan Timbalan Pendakwa Raya Datuk Seri Gopal Sri Ram mengemukakan hujahnya mengapa pihak pendakwaan perlu dibenarkan memainkan rakaman audio antara Najib dan kerabat diraja Arab Saudi sebagai bukti dalam perbicaraan.Sri Ram berhujah bahawa adalah sukar bagi pihak pendakwaan untuk membawa individu yang terlibat dengan rasuah ke muka pengadilan jika mereka perlu mematuhi peraturan yang mengawal Akta Keterangan 1950 (Akta 1950).Beliau berkata keperluan pihak pendakwaan untuk membuktikan setiap dokumen mengikut kehendak Akta 1950 boleh menyebabkan ramai penjenayah rasuah bebas.Disebabkan itulah kerajaan memperkenalkan Seksyen 41(A) Akta Suruhanjaya Pencegahan Rasuah Malaysia (Akta SPRM) 2009 dengan cara pindaan bagi mengelak perkara ini, katanya.Seksyen 41(A) Akta SPRM menyatakan bahawa sebarang dokumen atau salinan mana-mana dokumen yang diperoleh SPRM di bawah akta ini boleh diterima sebagai keterangan dalam prosiding di bawah akta ini, walaupun yang bertentangan dalam sebarang undang-undang bertulis lain.“Rakaman dan transkrip itu boleh diterima di bawah Seksyen 41A Akta SPRM kerana seksyen itu tidak termasuk kaedah atau cara pembuktian yang ditetapkan oleh peruntukan di bawah Bab 5 Akta 1950,” kata Sri Ram.

Beliau seterusnya berhujah bahawa definisi dalam Akta 1950 tidak tersedia untuk tujuan semasa kerana definisi undang-undang biasa bagi sesuatu dokumen adalah cukup luas untuk menempatkan rakaman dan transkrip di dalamnya.“Pada masa kini, urus niaga berjuta-juta boleh dilakukan secara elektronik dalam sekelip mata. Bab 5 Akta 1950 ialah undang-undang am yang mengawal penerimaan bukti dokumentari manakala Seksyen 41(A) Akta SPRM ialah undang-undang khas.“Rakaman dan transkrip itu boleh diterima mengikut Seksyen 41(A) Akta SPRM tanpa mengira sebarang persoalan berkaitan,” katanya.Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram.Perbicaraan bersambung esok. - BERNAMA


Polis rampas dadah bernilai lebih RM600,000 di Sibu

SIBU, 5 Disember- Penahanan seorang penganggur lelaki oleh Jabatan Siasatan Jenayah Narkotik (JSJN) Ibu Pejabat Polis Kontinjen Sarawak menyaksikan perampasan dadah pelbagai jenis bernilai bernilai RM643,157 pada Khamis lepas.Pesuruhjaya Polis Sarawak Datuk Mohamad Azman Ahmad Sapri berkata dadah yang dirampas di sebuah pangsapuri di Lorong Sena di sini itu boleh digunakan oleh 50,423 orang atau 50,423 kali penggunaan.“Dadah yang dirampas itu terdiri daripada syabu, ketamin, erimin 5, serbuk jus ekstasi, pil ekstasi dan magic mushroom (psilosibin),” katanya pada sidang media di IPD Sibu.Beliau berkata pengedaran dadah tersebut didalangi sindiket bergiat aktif di sekitar Sibu, Kuching, Bintulu dan Miri dan mendapat bekalan dari pengedar di Semenanjung Malaysia yang dihantar melalui perkhidmatan kurier.

(Pesuruhjaya Polis Sarawak Datuk Mohamad Azman Ahmad Sapri/FOTO BERNAMA)

Mohamad Azman berkata suspek berusia 29 tahun yang ditangkap di hadapan sebuah rumah teres dua tingkat di Jalan Bunga Raya tersebut juga merupakan orang tempatan dan telah direman hingga 7 Disember ini untuk siasatan lanjut.


Bayi ditemukan dalam kotak di Jemaluang

(Siaran media Polis Daerah Mersing/Foto FB Putera RimauNaga)

MERSING, 4 Disember- Seorang bayi perempuan yang masih bertali pusat ditemukan dalam sebuah kotak di tepi simpang masuk sebuah kebun di Jemaluang, di sini, semalam.

Ketua Polis Daerah Mersing, Superintenden Cyril Edward Nuing berkata, pihak polis menerima maklumat tentang penemuan bayi itu pada pukul 9.40 pagi daripada jururawat Klinik Kesihatan Jemaluang."Seorang jururawat dari klinik terbabit telah hadir ke Balai Polis Jemaluang untuk membuat laporan bahawa pihak klinik menerima seorang bayi perempuan dalam keadaan hidup dan bertali pusat daripada seorang lelaki tempatan."Bangsa bayi yang belum dikenal pasti itu ditemui dalam kotak pada pukul 8.40 pagi," katanya dalam kenyataan.Beliau menambah, polis memohon kerjasama orang ramai yang mempunyai sebarang maklumat berkaitan penemuan bayi itu supaya menghubungi talian hotline IPD Mersing atau pegawai penyiasat, Inspektor S.R. Agelan menerusi talian 07-7992222.


Dua warga Nepal maut dengan kesan hentakan di muka - Polis

(Anggota polis mengusung mayat salah seorang daripada dua mangsa yang ditemukan maut di Pusat Komersial Oakland/BERNAMA)

SEREMBAN, 3 Disember- Dua warga asing ditemukan maut dengan kesan kecederaan hentakan di muka di rumah kedai Pusat Komersial Oakland di sini hari ini.Ketua Polis Daerah Seremban ACP Nanda Maarof berkata pihaknya menerima maklumat daripada orang awam kira-kira 6.45 petang tadi dan sejurus tiba ditempat kejadian polis menemukan tiga warga Nepal termasuk seorang lagi yang berada dalam keadaan normal.Katanya kedua-dua mangsa itu merupakan pengawal keselamatan berusia 35 tahun dan 46 tahun berada di lokasi kejadian yang merupakan tempat pekerja mengambil makanan.“Setelah tiba di lokasi kejadian, polis mendapati dua lelaki bangsa Nepal telah mati dan seorang lagi masih dalam keadaan normal. Motif kejadian masih dalam siasatan. Keadaan kedua-dua mangsa adalah terlentang berada berjauhan antara satu sama lain dan terdapat kecederaan di bahagian muka dipercayai ada kesan hentakan tetapi polis masih memerlukan pemeriksaan forensik,” katanya kepada pemberita.Beliau berkata polis mendapati lelaki yang berada bersama mangsa tersebut dipercayai di bawah pengaruh alkohol selain turut menemukan tukul yang disyaki senjata digunakan dalam kes itu.Kes disiasat mengikut Seksyen 302 Kanun Keseksaan. -BERNAMA

(Seorang lelaki warga Nepal (duduk) ditahan untuk siasatan/BERNAMA)


Suami isteri ditahan, disyaki 'transporter' dadah bernilai RM9.5 juta

KUALA KRAI, 3 Disember- Sepasang suami isteri ditahan kerana disyaki terlibat mengedar dadah jenis syabu bernilai RM9.5 juta.Ketua Polis Kelantan, Datuk Muhammad Zaki Harun berkata, pasangan itu ditahan di hadapan Eco Park Batu Jong, di sini pada pukul 8.00 pagi semalam.Siasatan mendapati pasangan berusia 26 dan 28 tahun itu membawa 11 guni berisi 264 bungkusan dipercayai syabu seberat 264 kilogram dalam kenderaan pelbagai guna (MPV)."Mereka dipercayai bertindak sebagai ‘transporter’ dengan mengambil upah sebanyak RM5,000 bagi setiap perjalanan dengan menggunakan kenderaan yang disewa.Hasil siasatan di dalam kenderaan terbabit mendapati kedua-dua suspek turut membawa bersama dua orang anak berusia lapan bulan dan empat tahun," katanya pada sidang media di Ibu Pejabat Polis Daerah (IPD) Kuala Krai, di sini.

(Datuk Muhammad Zaki memeriksa kenderaan yang digunakan pasangan suami isteri terbabit untuk mengangkut dadah jenis syabu bernilai RM9.5 juta)

Tambah beliau, dadah tersebut dipercayai untuk pasaran di sekitar Lembah Klang.Pihaknya turut menyita wang tunai berjumlah RM8,899 dan 200 Baht Thailand."Kedua-dua tangkapan ini merupakan 'transporter' yang mungkin kali keenam melaksanakan tugas ini.Kami telah dapat mengenal pasti sindiket ini dan akan meneruskan siasatan, kami sudah ada fakta-fakta kes, ini merupakan rampasan terbesar syabu setakat ini di Kelantan," ujarnya lagi.Kedua-dua suspek ditahan reman selama seminggu bermula hari ini.Kes disiasat di bawah seksyen 39B Akta Dadah Berbahaya 1952.


Penganggur edar dadah berdepan hukuman mati mandatori

MELAKA, 2 Disember- Seorang penganggur dihadapkan ke Mahkamah Majistret Ayer Keroh di sini hari ini, atas tuduhan mengedar dadah jenis syabu dengan anggaran berat 23.1 kilogram. Lau Siong Poh, 50, mengaku faham sebaik pertuduhan dibacakan di hadapan Majistret Nabilah Nizam. Bagaimanapun tiada sebarang pengakuan direkodkan.Berdasarkan kertas pertuduhan, tertuduh didakwa mengedar dadah jenis syabu seberat 23,188 gram, pada 11 November lepas, pukul 12.10 tengah malam, di Jalan Baiduri 8, Pulau Melaka, Melaka Tengah.Pertuduhan didakwa mengikut Seksyen 39B (1) Akta Dadah Berbahaya 1952 dan jika sabit kesalahan boleh dihukum mengikut Seksyen 39B (2) akta sama yang memperuntukkan hukuman mati mandatori.

Pendakwaan dikendalikan Timbalan Pendakwa Raya Aliff Asraf Anuar Sharuddin, manakala tertuduh tidak diwakili peguam.Tiada jaminan ditawarkan terhadap tertuduh dan sebutan semula kes ditetapkan pada 16 Januari tahun depan bagi serahan laporan kimia.


Lelaki didakwa bunuh warga emas berdepan hukuman mati

KAJANG, 2 Disember- Seorang lelaki didakwa di Mahkamah Majistret hari ini atas pertuduhan membunuh seorang lelaki warga emas di kawasan parkir sebuah pasar raya di Bandar Tun Hussein Onn, Batu 9 Cheras minggu lepas.Bagaimanapun, tiada pengakuan direkodkan daripada Chin Ngit Soon, 51 tahun.Chin dituduh mengikut Seksyen 302 Kanun Keseksaan yang memperuntukkan hukuman mati, jika sabit kesalahan kerana kes bunuh di bawah bidang kuasa Mahkamah Tinggi.Chin didakwa membunuh Wong Kim Miew, 71, pada 11.50 malam, 25 November lepas.Majistret Syahrul Sazly Md Sain menetapkan 13 Jan ini untuk sebutan semula kes.Pendakwaan dikendalikan Timbalan Pendakwa Raya Nurul Husna Amran manakala Chin tidak diwakili peguam.Pada 26 November lepas, media melaporkan Chin dan isterinya berumur 45 tahun ditahan di sekitar Hospital Serdang dan Kuala Lumpur kira-kira 1.30 pagi selepas polis menerima laporan daripada pegawai perubatan hospital itu berhubung seorang lelaki mengalami kecederaan di bahagian badan dan paha akibat ditikam.

(Tertuduh, Chin Ngit Soon diiringi polis setibanya di Mahkamah Kajang)


Keluarkan permit kerja palsu, tiga warga Bangladesh dicekup

SHAH ALAM, 1 Disember- Polis menahan tiga lelaki warganegara Bangladesh di sekitar Shah Alam kerana disyaki mengeluar dan menjual permit kerja palsu kepada rakan senegara sejak Oktober lepas. Ketua Polis Daerah Shah Alam ACP Mohd Iqbal Ibrahim dalam satu kenyataan berkata penahanan dua suspek pertama berumur lingkungan 20 dan 30 tahun dibuat menerusi satu serbuan pada 7.30 malam di Kampung Baru Hicom, Seksyen 26, di sini pada Selasa lepas."Hasil siasatan lanjut mendapati kedua-dua suspek tinggal di Malaysia sejak kira-kira tiga tahun lepas dan bekerja di sekitar kawasan industri di Hicom Glenmarie serta didapati mula aktif menjalankan kegiatan memalsukan dan menjual permit palsu itu sejak Oktober. "Suspek menjalankan kegiatan mengedar serta menjual permit palsu kepada warganegara asing dengan menawarkan harga yang lebih murah dan cepat dengan harga setiap permit dianggarkan sebanyak RM200 dan kebanyakannya dibeli oleh warga Bangladesh," katanya.Tambah Mohd Iqbal hasil penahanan tersebut, pihak polis berjaya merampas beberapa peralatan iaitu sebuah komputer riba, sebuah mesin cetak, tiga pasport, 10 keping pas lawatan kerja sementara dan empat telefon bimbit.Katanya, susulan penangkapan dua suspek terbabit, seorang lagi suspek warga Bangladesh berumur 30-an telah menyerah diri di Ibu Pejabat Polis Daerah Shah Alam malam tadi dan dipercayai terlibat dalam kes terbabit. Beliau berkata dua suspek pertama telah direman hingga 3 Dis manakala suspek ketiga akan dibawa ke mahkamah hari ini untuk permohonan reman dan kes disiasat di bawah Seksyen 420 Kanun Keseksaan kerana menipu.

(Ketua Polis Daerah Shah Alam ACP Mohd Iqbal Ibrahim)


Polis rampas 243kg daun ketum di Lebuhraya Kuala Lumpur-Karak

(Bungkusan daun ketum yang dirampas polis/FOTO FB polis Bentong)

KUANTAN, 30 November- Polis menahan seorang lelaki warga tempatan dan merampas daun ketum dianggarkan seberat 243 kilogram (kg) menerusi serbuan ke atas sebuah kereta di Kilometer 63 Lebuhraya Kuala Lumpur-Karak di Bentong, awal pagi semalam. Ketua Polis Daerah Bentong Supt Zaiham Mohd Kahar berkata kereta dipandu suspek berumur 44 tahun itu ditahan oleh anggota Bahagian Pencegahan Jenayah dan Keselamatan Komuniti, Ibu Pejabat Polis Daerah (IPD) Bentong pada 3 pagi, semasa membuat rondaan di lebuh raya itu. "Siasatan awal mendapati suspek membeli daun ketum itu di Pendang, Kedah pada harga RM10 sekilogram bagi setiap bungkusan sebelum dijual kepada pembeli di Temerloh dengan harga RM17 sebungkus," katanya menerusi kenyataan di sini hari ini.

(Kereta dipandu suspekditahan oleh anggota Bahagian Pencegahan Jenayah dan Keselamatan Komuniti, Ibu Pejabat Polis Daerah (IPD) Bentong pada 3 pagi/FOTO FB Polis Bentong)

Zaiham berkata polis tidak menolak kemungkinan suspek juga pernah beberapa kali melakukan penghantaran daun ketum ke Pantai Timur sebelum dia ditangkap.  Suspek kini ditahan reman selama empat hari bermula semalam, bagi membantu siasatan di bawah Seksyen 30(3) Akta Racun 1952 yang memperuntukkan hukuman penjara maksimum empat tahun atau denda tidak lebih RM10,000 atau kedua-duanya, jika sabit kesalahan. -BERNAMA


Guru Bahasa Inggeris bebas tuduhan menipu

PUTRAJAYA, 30 November- Seorang guru Bahasa Inggeris dilepas dan dibebaskan oleh Mahkamah Majistret Wilayah Persekutuan Labuan atas pertuduhan menipu tiga individu berhubung pembelian sebidang tanah.Majistret Kasyfurrahman Abang Ahmad melepas dan membebaskan Fauziah Halim, 45, semalam tanpa dipanggil membela diri.Menurut peguam Fauziah, Datuk Seri K. Rakhbir Singh, majistret memutuskan bahawa pihak pendakwaan gagal mewujudkan kes prima facie  terhadap anak guamnya dan membebaskannya daripada semua pertuduhan.Guru sekolah menengah itu didakwa atas dua pertuduhan menipu Salmah Abdul Rahman. Bagi pertuduhan pertama dia didakwa mendorong (Salmah) menyerahkan RM5,000 berhubung pembelian lot tanah yang terletak di Kampung Bukit Kuda di Labuan pada 11 April 2016.Bagi pertuduhan kedua, dia didakwa mendorong Salmah untuk menyerahkan RM72,500 pada 7 Jun 2016 juga berkaitan pembelian tanah yang sama.

Fauziah juga didakwa menipu Nor Aslinda Yaacop untuk menyerahkan wang RM20,000 berhubung pembelian satu lagi lot tanah di lokasi sama pada 31 Jan 2018.Bagi pertuduhan ketiga, Fauziah didakwa menipu Zainol Anuar Mohd Noor membabitkan nilai RM40,000 pada 10 Jan 2017 bagi pembelian satu lagi lot tanah di lokasi sama.Guru itu yang mempunyai pengalaman lebih 20 tahun didakwa mengikut Seksyen 420 Kanun Keseksaan yang membawa hukuman penjara tidak kurang daripada satu tahun dan tidak melebihi 10 tahun dan sebatan serta boleh dikenakan denda jika sabit kesalahan.Perbicaraan bermula pada 6 Ogos 2019 dan pihak pendakwaan menutup kes pada 9 Ogos lepas dan selepas itu kedua-dua pihak pendakwaan dan pembelaan mengemukakan hujahan masing-masing.Timbalan Pendakwa Raya Suriyati Jumain mewakili pihak pendakwaan. -BERNAMA


Warga emas mengaku tidak bersalah tembak kucing guna senapang angin

MELAKA, 30 November- Seorang warga emas mengaku tidak bersalah di Mahkamah Sesyen Ayer Keroh di sini hari ini atas pertuduhan menembak seekor kucing menggunakan senapang angin di sebuah rumah di Bukit Rambai, Jun lepas.Aziz Tambi, 62, membuat pengakuan itu di hadapan Hakim Darmafikri Abu Adam.Dia didakwa melakukan kesalahan itu di sebuah rumah di Jalan Tanjung Minyak, Bukit Rambai kira-kira 2.30 petang pada 18 Jun 2022. Pertuduhan adalah di bawah Seksyen 29(1)(e) Akta Kebajikan Haiwan 2015 dan boleh dihukum di bawah seksyen dan akta sama yang membawa hukuman denda tidak kurang RM20,000 atau maksimum RM100,000 atau penjara tidak lebih tiga tahun atau kedua-duanya.Timbalan Pendakwa Raya Muhammad Nazrin Ali Rahim memohon jaminan sebanyak RM20,000 namun peguam tertuduh Mohd Ishak Kari merayu agar jaminan dikurangkan kerana Aziz hanya bekerja kampung dengan pendapatan sekitar RM50 sehari.Mahkamah kemudian membenarkan jaminan sebanyak RM5,000 dengan seorang penjamin.

Terdahulu di Mahkamah Majistret Ayer Keroh, Aziz mengaku tidak bersalah di hadapan Majistret Nabilah Nizam atas pertuduhan memiliki selaras senapang angin tanpa lesen pada pukul 8 malam di tempat dan tarikh yang sama.Dia dituduh melakukan kesalahan di bawah Seksyen 8(a) Akta Senjata 1960 dan boleh dihukum di bawah seksyen dan akta sama yang membawa hukuman penjara tidak melebihi tujuh tahun atau denda tidak lebih RM10,000 atau kedua-duanya.Pendakwaan dikendalikan Timbalan Pendakwa Raya Muhamad Ehsan Nasarudin dan tertuduh dibenarkan diikat jamin RM2,500 dengan seorang penjamin.Serahan dokumen bagi kedua-dua kes ditetapkan 11 Jan tahun depan. -BERNAMA


Penganggur didakwa bunuh anak tiri

(Seorang lelaki C. Stephen Raj (tengah) didakwa di Mahkamah Majistret hari iniatas pertuduhan membunuh anak tirinya berusia 11 tahun, minggu lepas/FOTO BERNAMA)

KAJANG, 30 November - Seorang lelaki didakwa di Mahkamah Majistret di sini hari ini atas pertuduhan membunuh anak tirinya berusia 11 tahun, minggu lepas.Tiada pengakuan direkodkan daripada C. Stephen Raj, 43, selepas pertuduhan terhadapnya dibacakan di hadapan Majistret Nik Siti Norazlini Nik Mohamed Faiz kerana kes bunuh di bawah bidang kuasa Mahkamah Tinggi.Tertuduh yang tidak bekerja didakwa menyebabkan kematian kanak-kanak perempuan itu di sebuah rumah di Taman Sri Ramal, di sini pada 11.33 malam, 21 Nov lepas.Pertuduhan dikemukakan mengikut Seksyen 302 Kanun Keseksaan yang memperuntukkan hukuman gantung sampai mati, jika sabit kesalahan.Mahkamah menetapkan 10 Jan tahun depan untuk sebutan kes.

(Seorang lelaki C. Stephen Raj (tengah) didakwa di Mahkamah Majistret hari ini atas pertuduhan membunuh anak tirinya berusia 11 tahun, minggu lepas/FOTO BERNAMA)

Pendakwaan dikendalikan Timbalan Pendakwa Raya Norfarhanim Abdul Halim manakala tertuduh diwakili peguam M. Manoharan.Sebelum ini, media melaporkan polis menerima laporan daripada seorang pegawai perubatan Hospital Serdang pada 12.39 tengah malam, 22 Nov lepas berhubung seorang kanak-kanak perempuan yang dibawa ke hospital itu dalam keadaan tidak sedarkan diri.Mangsa disahkan meninggal dunia semasa dalam perjalanan ke hospital dan bedah siasat mendapati punca kematian kanak-kanak itu akibat kesan hentakan objek tumpul pada bahagian kepala dan abdomen yang menyebabkan ususnya pecah.Selain itu, terdapat kesan cedera hingga lebam di bahagian punggung, dada dan lengan mangsa. - BERNAMA


Penolong jurutera JKR didakwa peroleh suapan wang tunai RM10,000

SHAH ALAM, 30 November- Seorang penolong jurutera Jabatan Kerja Raya (JKR) Hulu Langat mengaku tidak bersalah di Mahkamah Sesyen di sini, atas pertuduhan memperoleh suapan wang tunai RM10,000 berkaitan kerja membaik pulih sebuah sekolah menengah di Selangor, Mei lepas.Zabidi Zahari, 35, didakwa secara rasuah memperoleh suapan itu daripada seorang lelaki berusia 35 tahun sebagai dorongan untuk memperaku siap kerja bagi kerja-kerja pembaikan dan baik pulih serta lain-lain, sebuah sekolah menengah bernilai RM354,051.Perbuatan itu dilakukannya di sebuah restoran di Kampung Teras Jernang, Bandar Baru Bangi, Bangi, di daerah Hulu Langat pada 17 Mei.Bapa kepada tiga anak itu didakwa melakukan kesalahan di bawah Seksyen 17 (a) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta yang sama.Jika sabit kesalahan, Zabidi boleh dihukum penjara tidak lebih 20 tahun dan didenda tidak kurang lima kali ganda jumlah atau nilai suapan atau RM10,000, mengikut mana-mana yang lebih tinggi.  Timbalan Pendakwa Raya SPRM Muaz Ahmad Khairuddin menawarkan ikat jamin berjumlah RM10,000 selain tertuduh perlu melapor diri setiap bulan dan menyerahkan pasport kepada mahkamah.

Peguam bela Mohd Baharudin Ahmad Kassim yang mewakili Zabidi memohon pengurangan jumlah jaminan anak guamnya kerana tertuduh memberi kerjasama baik kepada SPRM sepanjang siasatan dan dia juga menanggung isteri dan anak-anak, ibu serta ibu mentuanya.Hakim Rozilah Salleh membenarkan Zabidi diikat jamin RM10,000 dengan seorang penjamin dan perlu melapor diri di pejabat SPRM Putrajaya setiap awal bulan serta menyerahkan pasport kepada mahkamah.Sebutan semula kes ditetapkan pada 4 Jan tahun hadapan.-BERNAMA